Udah menuku, ulih mansang jauh agi

MUSIK kitai Iban sepengudah 57 taun dalam Malaysia, udah ga mansang sereta dikira menuku. Taja pia asai sepi aku agi mengkang kekalat ngiga tunga kuing ti betul sereta identiti ti meruan awakka terus mansang jauh agi.

Amat udah bisi beratus iku ngela diri artis rekoding, mayuh sida tu agi tesat ba tunga enggau kuing musik sida. Endang amat jauh udah mayuh mansang senentang penyampau, tang mayuh bala ke ngumbai diri artis rekoding nya semadi enggai enda enggau orang ngeruh ai. Reti nya tau dikumbai kitai agi mayuh penimpang enggau pengurang meh industri musik kitai Iban.

Bisi sekeda sida nya nadai kualiti sekali ari sera enggau chura nyawa, ari leka lagu ka tambah mega musik ke semadi enggai enda.

Taja pia, penulis ukai enda meransang pengagit bala penanyi sereta studio rekoding. Ka tambah mega, mayuh pangan penulis empu ti sama kenanas enggau begaga lagu, numbuh studio, bemain musik sereta rekoding lagu. Penulis empu lalu apin ampit enggau rekoding laban telajak tegal ngambi degree ngagai menua tasik kelia.

Pemansang ti tetap bisi mai pengaga ati ngagai kitai semua nya baka sekeda kitai Iban empu ke udah nguji numbuhka kompeni rekoding diri empu baka ANP tauka Andrewson Ngalai Production di Miri, AMP (Apai Music Production) enggi bala sida Steven Bana di Sibu lalu pia mega SMP (Swaylin Music Production) di Sibu enggi penyanyi ‘Tusah Belaki Nguai’ Swaylin. Sama bisi rekoding ngena label SMP nya penanyi tebilang Winnie Albert. Lalu pia mega kompeni enggi kaban kitai Wesley Belaja (Wesley Production Studio) sereta mega enggi pengajar Embat Lala tauka Lembat Imban ti udah numbuhka Panggau Buluh Pengerindu (PBP) Recording Studio. Kelimpah ari Embat empu, sama bisi ngaga rikot ba PBP nya baka penanyi Melissa Francis, Gabriel Fairoz Louis, Jesley Jabu enggau Hailey kelimpah ari bala sida bukai.

Ka tambah bala sida nya tadi, iya nya bala di Miri enggau Sibu, di Kuching pan bisi mega kompeni baka Era Music Production enggi Lemambang Lemai ke bisi ngerikot sekeda penyanyi indu baka Cynthia Beatrice enggau Dara Cherira sereta mega penyanyi lelaki baka Lemambang Lemai empu enggau orang bukai mega. Lalu pia mega penanyi Lelaki-Lelaki Jenny Tan mega bisi kompeni iya empu Goldern Pearl Recording Studio (GPRS) ke suah udah ngemansutka album enggi iya empu sereta mega enggi apai tuai iya Jenarino Jeraki sereta bala penanyi bukai baka Maxwell Franklin Saran, Timothy enggau Betty Bawing. Pemenang perais DAMA taun 2008 Ernesto Kalum (Seribu Satu) bisi mega numbuhka siti rekoding studio Borneo Headhunters Music House. Kelimpah ari iya empu, sama ngerikot ngena label tu mega penebah sapek tebilang sedunya tu Jerry Kamit. Lagu tebilang Jerry iya nya Flora. Taja semua sida tu udah lama ngerikot lagu, mayuh lagu nya agi mengkang ditabur tauka dipasang ba radio laban tetap merindang bala peninga.

Penulis gaga bendar ati laban pangan lama baka pengajar Isa Lee ti bisi degree dalam musik udah mujur ngerikot sekeda lagu apin lama. Bakanya mega penanyi Elvis Sarawak Wilfred Vincent Ragam pan bisi ga ngaga lagu Iban baru apin lama. Meri puji ngagai Isa seduai Wilfred.

Penanyi veteran bukai baka Melissa Francis, Jennifer Jack, Ricky L, Andrewson Ngalai, Winnie Albert, Lucy M, Leezwita Ripin, Karen Libau sereta sida bukai mega terus merindang laban semampai diambi orang merindang ba panggau tauka pengerami di menggeri tauka ba menua pesisir. Penulis nemu laban kala begulai merindang enggau bala sida tu di mayuh endur di serata menua Sarawak tu.

Lalu pia mega di Kuching bala sida Brada Beti, sida Gibson Rentap (OCH Sound Production) enggau bala sida bukai mega udah puh numbuhka studio rekoding diri empu. Sekeda ari bala penanyi ti bisi ngerikot lagu ngena OCHSP tu baka Leez Zwita, Ranee Pat, Fidarus Udin enggau Jessica Remaya. Ngarapka sida tu mengkang chakah diatu.

Raban (band) pemusik Iban pan mega udah mansang mayuh lalu udah balat besemekih enggau pangan diri. Sida tu nyengkaum Masterpiece, Ethnic Transmission (ET), Hevance, Taju Remaung, Sullivan, Aorora, Loudness Empire, ZK Band, Tok Ya Band, Apin & Project 2, Kimara Band sereta sekeda raban bukai mega.

Aku nantaika jari kanan nabi sereta meri puji ngagai sida tu.

Nyadi pengerembai sereta pemansang industri musik Iban ukai mina dipeda tauka dikira ari penambah tauka pemayuh penanyi enggau band ke majak betambah tang mega ari pemayuh bala kitai Iban ke ngemeranka dagang besangkut paut enggau musik, iya nya bala kitai ke bisi muka dagang kedai rekoding sereta kedai bejual rikot, kereban tauka rengka tebah musik.

Munyi ke udah disebut tadi agi ulih itung ngena jari bala kitai ke ditemu udah enggau ngeruh ai ba utai dua bengkah ke disebut aku tadi, iya nya muka kedai nyual VCD tauka kedai nyual rengka enggau kereban musik.

Amat meh pengawa dagang bansa kitai ba utai dua bengkah nya agi kurang, nadai nya ngawa, laban diatu penyampau penanyi kitai enggau pemayuh lagu baru majak betambah.

Tu siti pemansang ti positif taja pan utai ti agi ngasuh ati irau nya senentang kualiti tebah musik, tiun enggau leka lagu, sereta mega kualiti nyawa enggau patah nyawa sekeda penanyi baru diatu ti agi minta garam tauka gula tauka biching. Ka ngumbai nya tabar ukai ga, masin ukai ga, manis pan ukai. Nyau enda temu pun enggau ujung, enda temu ulu enggau ili enggi bala sekeda.

Sekeda dinga aku, manah enda ibuh enggau rekoding, nadai bendar nyawa dianjung enggau rekoding. Semadi lagu sepunsa meh baka sida DJ radio Cats deka masang lagu sida nya.

Enda ulih sebut nama semua bala penyanyi Iban ke nadai alai mantah nyawa. Taja pia, lebuh kitai mulaika pengingat ari pun, kitai enda tau enda ngingatka bala orang ke ngepunka industri musik kitai ari mula iya kelia.

Taja pan mayuh penanyi baru, pending aku sigi tekait ninga lagu sida ke udah pegari nama ari pun iya kelia nyengkaum Eddy Jemat, Dato Johnny Mustapha (Tanah Ai Menua Aku), Robert Lingga (Ngenang Iya), Brangka Bayang (Balang Semaya), Edward Jelani Salok (Anang Ninggal Ka Aku), Clement Ingun (Aku Nemu Ari Suba), Antonio Jawi ke tebilang enggau lagu Ingat Ka Aku, Samuel Lawen (Anang Ngumbai Ku Berubah), Michael Jemat, Jimmy Jalil, Christopher Kelly (Bungai Layu),Christopher Kerry Landung (Maria Ambai Aku) Wilfred Vincent Ragam (Penyayau Pengerindu Ka Nuan), Reynolds Gregory (Pengerindu Ku Enda Berubah), Gabriel Tamby, Zameri Amera, Johnny Aman, James Samy, Jonathan Jubin, Andrew Bonny James (ABJ) enggau mayuh mega penyanyi indu baka Esther Bayang, Pauline Linang, Roselyn Abunawas, Datin Senorita Linang, Gloria Anding, Penny Lily, Nancy Kadir, Angela Martin enggau sida bukai.

Bala sida tu meh ke udah pegari nama ketegal ke ngerembang, ngerandang, nebas enggau ngupas jalai awakka nyamai ditengah bala penanyi ke dudi ari sida, iya nya baka penanyi kitai ke benung regas diatu.

Sampai ka kemaya haritu bala sida ke disebut nya tadi endang agi meruan dikenang mensia mayuh. Sekeda ari sida tu endang agi puh merindang mensia mayuh lebuh maya bisi pengerami tauka pengawa merindang ba panggau.

Tebal agi lagu ti dibai sida nya endang ditengkebang sida empu. Bisi ga sida ngambi tiun ari lagu bansa bukai baka orang putih (English), Melayu, Hindi, Mandarin enggau bansa bukai.

Ba sida ke indu mayuh mega leka lagu nya ngerinduka ati lalu mega ditambah enggau video clip ti manah baka lagu Bujang Lelinggai (Margaret M. Jalang) enggau Tusah Belaki Nguai (Swaylin). Bisi mega sekeda udah nguji ngaga video clip ba menua tasik.

Lebuh ke bekenangka bala penyanyi indu baru diatu, kelimpah ari Jennifer Jack seduai Betty Bawing agi mayuh penanyi ke lama enggau baru bekualiti tinggi baka Linda, Stella Philip, Angela Lata Jua, Margaret M Jalang, Felicia Gek (champian Bintang RTM 2005), penanyi bansa Bidayuh Fiona John, Winnie Albert, Rozlina sereta Maryline enggau enda ditinggal mega penanyi Lauk Kitai Urai, ka tambah agi mayuh orang bukai mega.

Munyi ti udah disebut ari sebedau tu, ba rebak ke dudi agi bisi mega penanyi industri musik kitai sigi amat tau dikumbai mansang maju, taja pan agi bisi pengurang ke berupai baka ba senentang kualiti lagu, nyawa, tebah musik, sereta penguntung belanja.

Kitai bela bepinta sereta ngajihka industri musik majak ngerembai sereta maju ukai semuti di menua Malaysia enggau Asia Tenggara baka ke diatu tang ngagai serata dunya.

Oleh TELESA EMPERAN

See author's posts


Perpindahan Nancy ke Santubong disambut baik

SHAHRUL QAIZAT

KUCHING: Pemilihan Dato Sri Nancy Shukri sebagai calon kerusi Parlimen Santubong disambut baik rakyat di situ termasuk kawasan Dewan Undangan Negeri (DUN) Demak Laut.

Ahli Majlis Tertinggi Parti Pesaka Bumiputera Bersatu (PBB), Dr Hazland Abang Hipni berkata, Nancy bukan calang-calang orang.

“Dato Sri Nancy bukanlah calang-calang orang. Beliau Ahli Parlimen berpengalaman dan juga Menteri Pelancongan, Seni dan Budaya.

“Kita berharap beliau akan dikekalkan sebagai Menteri Pelancongan dan membawa banyak lagi pembangunan di sini.

“Paling penting adalah untuk menang besar,” katanya yang juga Ahli Dewan Undangan Negeri (ADUN) Demak Laut.

Parlimen Santubong merangkumi DUN Demak Laut, DUN Pantai Damai dan DUN Tanjung Datu.

Terdahulu, Dr Hazland yang juga Timbalan Menteri Tenaga dan Kelestarian Alam Sekitar, menghadiri majlis menandatangani Memorandum Persefahaman(MoU) antara Pusat Kecemerlangan Teknologi (CENTEXS), Ethos dan Intertek sempena Green Future Sarawak 2022 di sini, hari ini.

Nancy adalah penyandang kerusi Parlimen Batang Sadong tetapi beralih ke Santubong, menggantikan Dato Sri Wan Junaidi Tuanku Jaafar yang mengundur diri secara sukarela.

Dr Hazland berkata, pertukaran itu diharap sama seperti Wan Junaidi jika tidak lebih lagi, untuk menyuarakan ‘suara rakyat Santubong’ di Dewan Rakyat.

Justeru, beliau menasihati pengundi muda menggunakan akal fikiran yang bijak untuk membuat pilihan.

“Ini kerana pada akhirnya, kemenangan GPS itu akan menentukan masa depan mereka juga,” katanya.

See author's posts


Peruntukan RM12 juta agih komputer pelajar

BAU: Kerajaan Sarawak memperuntukkan sejumlah RM12 juta bagi program pengagihan komputer menerusi Projek Rakyat kepada pelajar sekolah rendah di seluruh negeri ini.

Menteri Pendidikan, Sains dan Penyelidikan Teknologi Sarawak, Datuk Amar Micheal Manyin berkata, projek tersebut dijalankan bermula Mei hingga Disember depan melibatkan tiga siri kumpulan dengan kumpulan satu merangkumi 344 sekolah rendah.

Katanya, kebanyakan pengagihan komputer dalam siri kumpulan satu melibatkan sekolah-sekolah di luar bandar dan pedalaman seperti sekolah di bawah pentadbiran Pejabat Pendidikan Daerah (PPD) Baram, Belaga, Kapit, Song dan Daro.

“Kita sekarang berada di siri kumpulan kedua melibatkan 515 sekolah rendah di kawasan pinggir bandar dan setakat ini, kumpulan satu telah berjaya mencapai 100 peratus penyelesaian program, manakala kumpulan kedua selesai 73 peratus pada penghujung Julai 2021,” katanya.

Beliau berkata demikian pada Majlis Penyerahan Unit Komputer (Rasberry Pi) Kepada Sekolah-Sekolah Rendah di Kawasan Bau di sini, Selasa lalu.

Manyin yang juga Ahli Dewan Undangan Negeri (ADUN) Tebedu menambah, sebanyak 288 unit komputer Raspberry Pi bakal diagihkan kepada 40 sekolah rendah di bawah pentadbiran PPD Bau.

Katanya, pengagihan tersebut dijangka bermula pada minggu pertama bulan September selain satu unit turut diberikan kepada pejabat PPD Bau.

“Sejajar dengan agenda ekonomi digital negara, kerajaan negeri amat menyokong penguasaan kemahiran digital dalam kalangan generasi muda, seawal sekolah rendah.

“Pendedahan awal terhadap komputer dan teknologi maklumat membolehkan pelajar sekolah mahir menggunakan komputer selain terdedah kepada dunia digital bagi mengembangkan ilmu kemahiran mereka,” tambahnya.

Selain itu katanya, Kerajaan Sarawak turut meluluskan peruntukan berjumlah RM6 juta untuk menyediakan Pembangunan Profesional Berterusan (CPD) untuk guru bukan opsyen dalam bidang Sains, Matematik dan Bahasa Inggeris.

Tambahnya, kira-kira 3,600 guru akan mendapat manfaat daripada latihan tersebut yang dilaksanakan dengan kerjasama Institusi Pendidikan Guru Malaysia (IPGM) dan Jabatan Pendidikan Negeri Sarawak (JPNS).

“Disebabkan pandemik Covid-19, kursus akan dijalankan secara atas talian dan diharapkan dapat diselesaikan sebelum penghujung tahun ini,” katanya.

Hadir sama, ADUN Serumbu, Miro Simuh, ADUN Tasik Biru, Datuk Henry Jinep, Setiausaha Tetap Kementerian, Kameri Affandi dan Pemangku Pegawai Pendidikan Daerah Bau, Josephine Josy Nyogia.

Oleh SYAMIMI HUSNA

See author's posts


DUN: Projek prasarana luar bandar diperhebat

KUCHING: Belanjawan Sarawak 2023 memperuntukkan RM1.12 bilion untuk mempergiatkan pembangunan infrastruktur di negeri ini, kata Premier Sarawak, Datuk Patinggi Tan Sri Abang Johari Tun Openg.

Peruntukan itu termasuk bagi jalan raya dan jambatan, pelabuhan dan infrastruktur sungai khususnya di kawasan luar bandar.

“Dalam memacu Sarawak menjadi sebuah ekonomi berpendapatan tinggi dan inklusif, kerajaan negeri komited untuk mempercepatkan pertumbuhan ekonominya dengan lebih menekankan pembangunan infrastruktur.

“Antara projek utama yang akan terlibat dengan peruntukan ini ialah  Reka Bentuk dan Pembinaan Jalan Lingkaran Dalam, Kuching; Pembinaan Jalan dari Sibu Jaya ke Jalan Kong Yit Khim, Sibu;  Jalan Pakan/Ulu Kota, Pakan, Sarikei (Fasa 3) dan Penggantian Tujuh  Jambatan Sementara di Bawah Fasa 1 kepada Jambatan Kekal.

Menaiktaraf Jalan Oya, Sibu; Kerja-kerja Kecemasan untuk Infrastruktur Awam yang Rosak; Sg. Jambatan Limbang, Sg.  Bunut No. 2 dan Jalan Penghubung, Limbang;

“Program Transformasi Jambatan Luar Bandar dan  Halaman Kenderaan dan Kemudahan Bersekutu di Pelabuhan Senari,” katanya ketika membentang usul Belanjawan Sarawak 2023 di sidang Dewan Undangan Negeri (DUN), hari ini.

Selain itu, pembinaan beberapa projek infrastruktur utama yang menelan belanja bilion ringgit sedang dilaksanakan dan dibiayai di bawah inisiatif Pembiayaan Alternatif seperti Rangkaian Jalan Pesisir, Jalan Kedua, Lapangan Terbang Bukit Mambong, dan Sistem Pengangkutan Bandar Kuching.

“Dalam mempercepatkan agenda transformasi negeri, kerajaan negeri akan memastikan pembangunan akan sampai ke setiap pelosok  negeri, dengan memanfaatkan potensi ekonomi tempatannya.

“Justeru, tiga agensi pembangunan wilayah baharu telah diwujudkan iaitu Agensi Pembangunan Terkoordinasi Greater Kuching (GKCDA), Agensi Pembangunan Bahagian Betong (BDDA), dan Agensi Pembangunan Delta Rajang (RADDA), selain lima lagi agensi pembangunan wilayah yang telah  telah ditubuhkan lebih awal.

“Ini juga selaras dengan pendekatan ‘bottom-up’ kami;  memperkasa dan mendesentralisasikan usaha pembangunan  di semua wilayah untuk penyelarasan yang lebih baik dan pelaksanaan projek yang lebih berkesan,” katanya.

Oleh NUR AIN OTSMAN

See author's posts


194 beregu lelaki, 66 beregu wanita bakal berentap

RYNNA SHA’ERRA

KUCHING: Kejohanan Petanque Beregu Terbuka Sri Santubong dan Piala Landas Persatuan Sukan Petanque Bahagian Kuching (PSPBK) 2022 Siri Ke-14 akan berlangsung pada 22 hingga 23 Oktober ini bertempat di Pusat Petanque Sarawak, kampung Santubong, di sini.

Acara berprestij dua hari tersebut akan menghimpunkan pemain yang mewakili negara Brunei serta pelbagai negeri lain seperti Sabah, Pahang, Terengganu, Perlis, Labuan dan Sarawak selaku tuan rumah serta pemain dari pasukan yang mewakili pelbagai agensi kerajaan dan swasta.

Menurut Timbalan Pengarah (Pengurusan) Jabatan Tanah dan Survei Sarawak (JTS), Awang Zamhari Awang Mahmood, saingan selama dua hari tersebut dijangka meriah dengan 194 penyertaan bagi beregu lelaki manakala 66 penyertaan bagi beregu wanita.

“Jabatan Tanah dan Survei Sarawak (JTS) menerusi Kelab Sosial dan Sukan JTS (LANDAS) dengan kerjasama Persatuan Sukan Petanque Bahagian Kuching (PSPBK) dan Lea Sports Centre kembali menganjurkan kejohanan ini selepas ditangguh selama dua tahun akibat pandemik Covid-19.

“Respons dan penyertaan yang diterima pada tahun ini adalah amat menggalakkan dan berdasarkan pengalaman kita, jumlah penyertaan dijangka meningkat sebelum tarikh tutup penyertaan,” katanya pada sidang media dan Majlis Penyerahan Hadiah tajaan Lea Sports Centre di Sarawak Plaza di sini, hari ini.

Menjelas lanjut, beliau memberitahu tarikh tutup penyertaan ialah pada 21 Oktober 2022 pukul 7.00 malam.

Upacara penyerahan hadiah tajaan Lea Sports Centre disempurnakan oleh Pengarah Urusan Lea Holding (M) Sdn. Bhd., Raymond Sim Hee Pang.

Menurut Awang lagi, kejohanan tersebut juga akan disertai pemain dari institut pengajian tinggi awam (IPTA) atau sekolah-sekolah.

“Antara IPTA dan sekolah-sekolah yang turut menyertai kejohanan ini ialah Universiti Teknologi Mara (UiTM), Politeknik, Sekolah Menengah Kebangsaan (SMK) Agama Sheikh Haji Othman Abdul Wahab (SHOAW), Matang Hilir, SMK Pending, SMK Stampin dan SMK Santubong,” maklumnya.

See author's posts


Hasnol Zam Zam dilantik KSU Kementerian Kerja Raya

PUTRAJAYA: Datuk Seri Hasnol Zam Zam Ahmad dilantik sebagai Ketua Setiausaha (KSU) Kementerian Kerja Raya berkuat kuasa hari ini, umum Ketua Setiausaha Negara Tan Sri Mohd Zuki Ali.

Hasnol Zam Zam, 56, sebelum ini ialah Setiausaha Kerajaan Negeri Perlis dan pernah berkhidmat sebagai Ketua Setiausaha Kementerian Perdagangan Dalam Negeri dan Hal Ehwal Pengguna.

Mohd Zuki dalam kenyataan hari ini berkata, pelantikan Hasnol Zam Zam adalah berdasarkan kelayakan dan pengalaman luas beliau dalam pelbagai bidang antaranya pengurusan sumber manusia serta pengurusan korporat.

“Saya berkeyakinan penuh beliau mampu melaksanakan tanggungjawab dengan meneruskan visi kementerian untuk menerajui pembangunan infrastruktur dan industri pembinaan negara,” katanya.

Berkelulusan Ijazah Sarjana Muda Sains Perancangan Bandar dari Universiti Utah, Amerika Syarikat dan Ijazah Sarjana Perancangan Bandar dari Universiti Pennsylvania, Amerika Syarikat, Hasnol Zam Zam menyertai perkhidmatan awam sebagai Pegawai Tadbir dan Diplomatik pada 1 Disember 1992. – Bernama

See author's posts


Havana laksana perintah berkurung

CUBA: Kerajaan Cuba kembali melaksanakan perintah berkurung di Havana pada Sabtu susulan peningkatan kes Covid-19 di bandar itu.Perintah tersebut sekali gus menyaksikan perkhidmatan restoran, bar dan kolam renang diarah tutup sekali lagi, selain penggantungan perkhidmatan awam dan larangan ke pantai.Menteri Kesihatan José Angel Portal memaklumkan, 59 kes baharu Covid-19 direkodkan pada Sabtu, menyifatkan keadaan tersebut boleh menjadi tidak terkawal sekiranya pihak berkuasa lambat bertindak.Daripada jumlah tersebut, 41 adalah kes import, yang kebiasaannya dikesan dari Venezuela.

Portal turut menasihatkan pihak berkuasa agar mengawasi seluruh negara secara berhati-hati memandangkan kebanyakan kes Covid-19 dikesan tidak menunjukkan gejala sejak sebulan lalu.Cuba mula melonggarkan sekatan di negara itu pada bulan lalu selepas penularan Covid-19 dilihat menurun.

Setakat ini, Cuba merekodkan 2,829 kes Covid-19, dengan 88 kematian berkaitan wabak tersebut.-AFP

See author's posts


PM akhiri lawatan dua hari ke Sarawak

KUCHING: Perdana Menteri, Datuk Seri Ismail Sabri Yaakob telah berangkat pulang ke ibu negara pada 2.15 petang semalam dariLapangan Terbang Antarabangsa Kuching (LTAK) dengan menaiki pesawat khas selepas mengakhiri lawatan kerja rasmi beliau selama dua hari satu malam ke Sarawak.

Selama dua hari tersebut, Ismail Sabri telah merasmikan Lapangan Terbang Mukah dan Jambatan Berkembar di Sungai Yong Kapit.

Selain itu, Ismail Sabri sempat menghadiri Majlis Pemimpin Bersama Rakyat di Kapit dan Kuching serta merasmikan jajaran Lebuh Raya Pan Borneo di Serian.

Turut hadir mengiringi keberangkatan beliau di LTAK ialah Ketua Menteri, Datuk Patinggi Tan Sri Abang Abdul Rahman Zohari Tun Abang Openg dan Menteri Menteri Kerajaan Tempatan dan Perumahan Sarawak, Dato Sri Dr. Sim Kui Hian.

See author's posts


Perang di Ukraine: Perkembangan terkini

HANCUR…Seorang anggota tentera berkawal bersebelahan pesawat kargo Antonov An-225 ‘Mriya’ Ukraine yang musnah ketika pencerobohan Rusia ke atas Ukraine di Lapangan Terbang Bandar Hostomel di Wilayah Kiev.• Foto AFP

KIEV: Berikut adalah perkembangan terkini dalam perang di Ukraine:

G7 akan bertemu di Ukraine

Presiden Volodymyr Zelensky bersedia untuk mengadakan perbincangan dengan pemimpin Kumpulan Tujuh (G7) melalui sidang video untuk membincangkan situasi di negaranya.

Sekatan selanjutnya atau sekurang-kurangnya mengetatkan pelbagai besar hukuman ekonomi yang telah dikenakan ke atas Rusia dijangka akan dibincangkan.

Orang awam terakhir diselamatkan dari Azovstal

Timbalan Perdana Menteri Iryna Vereshchuk berkata, semua wanita, kanak-kanak dan warga tua dipindahkan dari kilang keluli Azovstal yang dikepung di Bandar Pelabuhan Mariupol yang musnah.

Latihan Hari Kemenangan

Rusia mengadakan latihan terakhirnya untuk perarakan tahunan menandakan kemenangan Soviet dalam Perang Dunia II yang mana kekuatan ketenteraannya akan dipamerkan ketika kempen berterusan Moscow di Ukraine.

Presiden Vladimir Putin dijangka menyampaikan ucapan semasa perarakan,yang beberapa pegawai Barat percaya boleh menjadi pengisytiharan perang habis-habisan ke atas Ukraine, spekulasi Kremlin telah menolak sebagai “karut”.

Kapal Rusia tenggelam

Kementerian Pertahanan Ukraine berkata, ia telah memusnahkan sebuah kapal pendaratan Rusia berhampiran Pulau Ular Laut Hitam, menyiarkan rakaman atas di media sosial yang kelihatan seperti letupan di atas kapal ringan. Rusia masih belum mengesahkan kejadian itu.

Pulau Ular menjadi simbol penentangan Ukraine selepas tenteranya menolak permintaan kapal perang Rusia Moskva untuk menyerah.

Pelanggaran Rusia yang ‘mengejutkan’

Pesuruhjaya hak asasi manusia, Majlis Eropah, Dunja Mijatovic, menggelar pencabulan hak asasi manusia Rusia di Ukraine sebagai ‘mengejutkan’ selepas lawatan empat hari ke negara itu.

“Lawatan ke kawasan di luar Kiev menggambarkan bukti yang semakin meningkat mengenai pembunuhan sewenang-wenangnya, penyeksaan, dan kehilangan secara paksa,” kata majlis itu dalam satu kenyataan.

Itali rampas kapal layar berkaitan Putin

Itali merampas kapal layar mega AS$700 juta, 140 meter kerana spekulasi berpusing ia mungkin milik Putin.

Siasatan Itali membantu mewujudkan hubungan ekonomi dan perniagaan yang penting antara pemilik rasmi, Scheherazade dan orang terkemuka dalam kerajaan Rusia, serta invidiu Rusia dalam senarai sekatan Barat, kata Kementerian Ekonomi.

Bandar timur dikepung

Tentera Rusia hampir mengepung Severodonetsk, bandar paling timur yang masih dikuasai oleh Ukraine di mana kira-kira 15,000 orang kekal, kata seorang pegawai tempatan.

Jill Biden melawat pelarian

Wanita Pertama Amerika Syarikat (AS), Jill Biden melawat pelarian dari Ukraine di Romania yang mana wanita dan kanak-kanak menceritakan kisah mereka.

“Kami berdiri bersama anda, saya harap anda tahu itu,” katanya kepada mereka semasa lawatan ke sebuah sekolah di Bucharest dan ditemani oleh rakan sejawatannya dari Romania, Carmen Iohannis.

Senjata AS baharu

Presiden AS Joe Biden mengumumkan pakej senjata baharu bernilai AS$150 juta ke Ukraine, termasuk amunisi artileri dan radar, sambil menggesa Kongres meluluskan pakej bantuan bernilai AS$33 bilion termasuk bantuan ketenteraan bernilai AS$20 bilion.

Kumpulan baharu itu menjadikan jumlah nilai senjata AS yang dihantar oleh pentadbiran Biden ke Ukraine kepada AS$3.8 bilion sejak Rusia menyerang pada 24 Februari lalu, kata Setiausaha Negara Antony Blinken. -AFP

See author's posts


Tindakan kolektif masyarakat antarabangsa kunci pemulihan Covid-19

KUALA LUMPUR: Tindakan kolektif yang diambil masyarakat antarabangsa adalah kunci pemulihan daripada kesan buruk krisis kesihatan akibat Covid-19 yang telah menjejaskan ekonomi global sehingga hampir memusnahkannya, kata Perdana Menteri Tan Sri Muhyiddin Yassin (gambar) baru-baru ini.

“Kesan pandemik ke atas ekonomi dan kewangan telah membuat syarikat besar dan kecil hampir tersungkur. Kita telah menyaksikan bagaimana kerja keras dan dedikasi selama beberapa dekad musnah sehingga menjadi muflis, malah, pengecilan syarikat juga pada skala yang tidak dapat dibayangkan.”

Ini telah mengakibatkan ribuan kehilangan pekerjaan, katanya.

“Inilah juga sebabnya mengapa kemusnahan ekonomi sebesar ini memerlukan tindakan kolektif masyarakat antarabangsa. Terdapatnya keperluan untuk kita mengurangkan impak kepada kehidupan mereka yang terjejas,” kata beliau pada Perbahasan Umum sesi ke-75 Perhimpunan Agung Pertubuhan Bangsa-bangsa Bersatu (UNGA) baru-baru ini.

Tema tahun ini ialah “The future we want, the United Nations we need: reaffirming our collective commitment to multilateralism – confronting Covid-19 through effective multilateral action”.

Dalam sesi yang berlangsung secara maya, Perdana Menteri turut berkongsi pengalaman Malaysia dalam menangani pandemik iaitu dari perintah kawalan pergerakan sehinggalah ke fasa pemulihan pada masa ini.

“Bagi Malaysia, kerajaan telah menempatkan beberapa strategi pengurangan bagi menangani kesan sosioekonomi akibat Covid-19. Kami berharap Malaysia tidak hanya pulih tetapi muncul lebih kuat daripada pandemik ini.”

Tindakan keseimbangan yang cuba dicapai Malaysia – antara memulakan ekonomi dan melaksanakan Prosedur Operasi Standard (SOP) untuk mencegah gelombang jangkitan baharu sehingga kini amat mencabar, kata Muhyiddin.

Beliau berkata Malaysia telah melaksanakan beberapa pembaharuan ekonomi struktural dalam menghadapi landskap global baharu selepas Covid-19 berakhir.

“Kami telah memulakan pelaksanaan strategi pemulihan ekonomi, diikuti dengan program pencergasan semula ekonomi yang inklusif. Walaupun akan memakan masa sebelum kami dapat melihat hasilnya, kami akan terus mencuba sebaik mungkin untuk kembali kepada asal. Dan kami tahu kami hanya boleh melakukan yang lebih baik dengan bantuan masyarakat antarabangsa,” tegas beliau.

Ekonomi Malaysia merosot 17.1 peratus pada suku kedua 2020 selepas negara mengambil keputusan melaksanakan sekatan pergerakan dengan penguatkuasaan yang ketat bagi membendung penularan penyakit COVID-19.

Pada suku kedua 2019, Malaysia mencatatkan Keluaran Dalam Negara Kasar (KDNK) pada 4.9 peratus.

Malaysia melaksanakan Perintah Kawalan Pergerakan (PKP) pada 18 Mac, 2020, yang kemudiannya dilonggarkan kepada PKP Bersyarat pada 4 Mei dan PKP Pemulihan berkuat kuasa 10 Jun hingga 31 Dec, 2020, yang mana menyaksikan ekonomi telah dibuka semula secara beransur-ansur.

Bank Negara Malaysia telah menyemak kembali unjuran KDNK bagi 2020 kepada -5.5 hingga -3.5 peratus daripada -2 hingga 0.5 peratus sebelumnya memandangkan andaian awal adalah berdasarkan kepada tempoh sekatan pergerakan selama empat minggu dan bukannya tujuh minggu.

Ekonomi dijangka pulih dan mencatatkan pertumbuhan 5.5 peratus hingga lapan peratus pada 2021.

Dalam usaha merancakkan ekonomi, kerajaan setakat ini telah mengumumkan beberapa pakej rangsangan bernilai RM305 bilion, dengan paling terkini ialah bantuan tambahan di bawah Pakej Kerangka Inisiatif Tambahan Khas (KITA PRIHATIN) berjumlah RM10 bilion seiring dengan usaha kerajaan untuk meningkatkan pemulihan ekonomi.

Pakej KITA PRIHATIN ialah lanjutan daripada pakej rangsangan ekonomi sebelumnya iaitu PRIHATIN, PRIHATIN SME PLUS dan PENJANA yang bernilai keseluruhan RM295 bilion atau kira-kira 20 peratus daripada KDNK negara dengan suntikan fiskal tambahan oleh kerajaan berjumlah RM45 bilion.

Sudah terdapatnya tanda-tanda pemulihan ekonomi negara kerana beberapa indeks, antaranya sektor borong dan runcit, pengeluaran perindustrian, eksport dan perbelanjaan kad kredit telah menunjukkan peningkatan ketara.

Pasaran tenaga kerja Malaysia turut meningkat pada Julai.

Jabatan Perangkaan Malaysia baru-baru ini mengumumkan kadar pengangguran turun kepada 4.7 peratus pada Julai daripada 4.9 peratus pada Jun dan 5.3 peratus pada Mei.- Bernama

See author's posts


DUN: Guna Airbus A330 yang lebih besar ke Sarawak

KUCHING: Kementerian Pengangkutan Sarawak menyarankan syarikat penerbangan supaya menggunakan Airbus A330, bukan Airbus A320 supaya dapat membawa lebih ramai penumpang balik ke negeri ini sempena Hari Krismas dan cuti persekolahan.

Menterinya, Dato Sri Lee Kim Shin berkata pihaknya sudah mencadangkan kepada syarikat penerbangan untuk menggunakan kapal terbang yang lebih besar sekiranya mempunyai terlalu banyak penumpang.

“Pakai A330 di Kuching, jangan pakai A320 supaya dapat membawa lebih ramai penumpang balik ke sini bagi merayakan Hari Natal dan cuti sekolah,” katanya ketika menggulung perbahasan di sidang Dewan Undangan Negeri hari ini.

Lee juga berkata kementeriannya juga sudah berhubung dengan setiap syarikat penerbangan bagi menyelaraskan harga tiket serta kapasiti penerbangan masing-masing bagi menghadapi musim perayaan dan cuti sekolah yang bakal tiba.

Beliau berkata pihaknya akan sentiasa memantau harga tiket agar kadarnya  sentiasa berpatutan.

“Saya juga ingin menasihati rakyat yang mahu balik(ke kampung halaman) agar membeli tiket awal kerana harga tiket yang dibeli awal lebih murah berbanding harga tiket yang dibeli pada saat akhir.

“Sekiranya membuat tempatan lebih awal mungkin ada tiket dijual pada kadar promosi yang lebih rendah,” katanya.

Lee berkata, kementeriannya juga telah menulis surat kepada semua syarikat penerbangan dan Suruhanjaya Penerbangan Malaysia (MAVCOM) bagi memastikan tambang penerbangan berpatutan.

“Ini bagi memastikan tambang penerbangan berpatutan untuk rakyat kita, terutama dalam kalangan pelajar dan mereka yang ingin melawat ahli keluarga serta sanak saudara pada musim perayaan, di Sarawak mahupun di Semenanjung Malaysia.

Sementara itu, Lee berkata setakat Januari hingga September tahun ini, sejumlah 88,979 pesawat dan 6,013,068 pergerakan penumpang direkodkan di semua lapangan terbang Sarawak.

Beliau berkata kebanyakan penerbangan adalah dari Kuala Lumpur, Kota Kinabalu, Johor Bahru, Pulau Pinang, Kota Bharu, Labuan, Brunei dan Singapura.

“Bagi kargo, 47,451 tan pergerakan kargo direkodkan di semua lapangan terbang Sarawak termasuk di lapangan terbang pendaratan dan pelepasan jarak pendek (STOLport) dari Januari hingga September tahun ini,” katanya.

Lee juga berkata Sibu akan memiliki penerbangan terus pertamanya ke Singapura, apabila AirAsia Berhad mengadakan penerbangan sulungnya pada 16 Disember akan datang, menawarkan empat penerbangan ke negara republik itu setiap minggu.

“Kami percaya ini akan memberi kemudahan kepada pelancong perniagaan dan pelancong yang akan merangsang aktiviti ekonomi di Sibu,” katanya.

Oleh SHAHRUL QAIZAT

See author's posts


TOREHAN MENYAKITKAN

SEBAGAI warga sebuah negara yang merdeka dan bermaruah, pastinya apa-apa kejayaan serta pencapaian yang, sama ada dilakar, mahupun ditinta dalam sejarah tanah air, menimbulkan kebanggaan dalam nubari.  Andai diimbau kembali, telah terakam pelbagai kejayaan bukan sahaja oleh rakyat negara, malah oleh pihak kerajaan dalam pelbagai bidang.  Suatu pencitraan bahawa negara ini memiliki keupayaan untuk menempa nama dalam arena ‘persaingan’ global yang sememangnya sengit dan penuh cabaran.

Bukan sahaja kejayaan-kejayaan yang ditempa menjadi kebanggaan warganya, akan tetapi pencapaian sedemikian turut mampu menarik warga negara luar untuk berkunjung serta melihat sendiri keistimewaan serta keunikan yang terdapat dalam negara.  Malah, para pembuat dasar serta pelabur asing pun turut ‘terpikat’ untuk, sama ada menjalinkan kerjasama, mahupun melabur dalam bidang pembuatan, penghasilan dan pelbagai cabang perindustrian lain yang mampu menganjak kepesatan pertumbuhan dan perkembangan ekonomi negara.

Namun, ibarat kata pepatah, sering berlaku situasi yang ditamsilkan sebagai ‘sebab nila setitik, rosak susu sebelanga’.  Pepatah yang menyiratkan maksud ‘hanya disebabkan kesalahan yang dilakukan seseorang, sekumpulan atau seluruh masyarakat mendapat nama yang buruk’.  Dengan mengambil tamsilan daripada peribahasa ini, apa-apa juga kejayaan yang ditempa selama ini, mampu tertirai atau musnah sama sekali akibat salah laku seseorang atau kumpulan orang tertentu.  Situasi sedemikian sememangnya tidak dapat disangkal, apatah lagi seandainya salah laku berkenaan melibatkan individu yang berprofil tinggi, atau dalam istilah yang diguna pakai masa kini, ‘kluster kayangan’ atau ‘kluster jerung’.  Bukan sahaja ahli keluarga, para kerabat, kroni serta masyarakat sekeliling mereka yang akan terasa, akan tetapi sebuah entiti yang bergelar negara, turut terkesan.

Demikianlah gambarannya apabila, Malaysia dilaporkan terus merekodkan penurunan dalam Indeks Persepsi Rasuah atau Corruption Perception Index (CPI) 2021, buat dua tahun berturut-turut. Kedudukan negara jatuh lima anak tangga dalam senarai ke kedudukan ke-62 daripada keseluruhan 180 negara yang dinilai.  Menurut Dr. Mohammad Mohan, Presiden Transparency International Malaysia, pada tahun 2020, Malaysia berada pada kedudukan ke-57, manakala pada tahun 2019 pula, pada kedudukan ke-51.

Mungkin laporan sedemikian ini tidak sehangat penurunan kedudukan peserta yang ‘dipertandingkan’ dalam rancangan realiti televisyen untuk diperkatakan secara serius.  Pun mungkin, masyarakat umum sudah muak serta jemu dengan pemaparan isu rasuah serta penyelewengan yang berpanjangan tanpa ada kesudahannya.  Ataupun sudah hilang kepercayaan terhadap institusi perundangan.  Apa-apapun sebab-musababnya, hal sedemikian itu hak masing-masing untuk memberikan persepsi dan penilaian.

Namun, pokok persoalannya adalah, kenapa berlakunya penurunan sedemikian?  Wajar untuk ditanyai, atas sebab, hal sedemikian mampu merencat dan menjejaskan reputasi negara, khususnya dalam konteks negara sedang beriya-iya untuk menarik masuk pelaburan asing dalam negara sebagai langkah pemulihan ekonomi yang ‘merudum’ akibat penularan pandemik Covid-19.  Menurut Mohammad Mohan, antara sebab penurunan skor penilaian termasuklah, tindakan yang sangat terhad kerajaan membendung aktiviti rasuah politik, di samping mengukuhkan hak asasi manusia.  Selain itu, kurangnya kehendak atau kemahuan untuk memperbaharui Suruhanjaya Pencegahan Rasuah Malaysia (SPRM) menjadi institusi antirasuah yang benar-benar bebas dan berada di bawah tanggunjawab Parlimen.

Di samping itu, tafsiran yang terlalu longgar terhadap Akta Rahsia Rasmi yang membawa kepada kurangnya ketelusan dalam hal-hal melibatkan kepentingan awam, seperti kontrak rundingan secara langsung, melepaskan tanpa membebaskan sesetengah individu yang didakwa dalam kes-kes berprofil tinggi yang memberikan gambaran negatif terhadap sistem perundangan, serta laporan negatif mengenai salah laku dan tadbir urus yang lemah oleh pegawai kerajaan dalam laporan Ketua Audit Negara yang berulang tanpa tindakan tatatertib diambil.

Penjelasan berkenaan bukanlah pendedahan yang baharu, akan tetapi telah berulang kali berlaku.  Walaupun pada mulanya terkesan kebersungguhan untuk membanteras salah laku berkenaan, akan tetapi, kesungguhan itu begitu cepat hakis, seakan-akan dihanyutkan landaan banjir kilat sewaktu musim tengkujuh.  Hal yang menyedihkan, hari demi hari, sketsa salah laku sedemikian secara ‘penuh bangga’ diwara-warakan lewat sebaran berita dengan babak penutupnya telah diketahui umum.

Benar hal sedemikian itu berupa penilaian yang masih diragui kesahihannya, namun demikian, wajar untuk disantuni secara serius dan berhemah demi memastikan bukan sahaja keadilan ditegakkan, akan tetapi kewibawaan serta integriti kerajaan yang memerintah terserlah.

Lindungi diri, lindungi bangsa, lindungi negara!

See author's posts


Pastikan tiada penyelewengan, ketirisan

KUALA LUMPUR: Kerajaan mengerahkan pihak penguat kuasa untuk menggempur daripada peringkat kilang pembungkusan hingga ke sempadan negara bagi memastikan tidak berlaku sebarang penyelewengan minyak masak paket bersubsidi, kata Perdana Menteri Datuk Seri Ismail Sabri Yaakob.

Katanya operasi akan dilaksana Kementerian Perdagangan Dalam Negeri dan Hal Ehwal Pengguna (KPDNHEP), Polis Diraja Malaysia (PDRM) serta Angkatan Tentera Malaysia (ATM) itu bertujuan memastikan peruntukan subsidi minyak masak RM4 bilion tahun ini untuk mengurangkan beban Keluarga Malaysia tidak tiris dalam setiap peringkat rantaian serta sampai kepada pengguna.

“Tindakan tegas termasuk membatalkan kuota dan lesen yang telah diberikan kepada pengilang dan pembungkus akan diambil dalam usaha menangani ketirisan pengedaran minyak masak bersubsidi.

Kerajaan akan melaksanakan operasi pengauditan dan pemutihan secara komprehensif, meliputi 22 pengeluar dan 305 premis pembungkusan semula minyak masak paket yang beroperasi di seluruh negara,” katanya dalam satu kenyataan di sini semalam.

Terdahulu, Perdana Menteri mempengerusikan mesyuarat Majlis Tindakan Kos Sara Hidup Negara (NACCOL).

Mesyuarat itu turut dihadiri beberapa Menteri Kabinet serta wakil daripada Jabatan Perangkaan Malaysia (DOSM); Institut Penyelidikan Ekonomi Malaysia (MIER); Institut Penyelidikan Khazanah (KRI); Majlis Tindakan Ekonomi Melayu (MTEM); Kongres Kesatuan Pekerja-Pekerja Dalam Perkhidmatan Awam (CUEPACS); Gabungan Persatuan-Persatuan Pengguna Malaysia (FOMCA) dan Persatuan Rantaian Peruncit Malaysia (MRCA).

Ismail Sabri berkata perangkaan semasa menunjukkan edaran minyak masak paket bersubsidi di dalam negara berjumlah 60,000 tan metrik sebulan adalah melebihi daripada penggunaan isi rumah dalam negara.

Pada 22 Jun lepas, Perdana Menteri mengumumkan kerajaan mengekalkan subsidi minyak yang telah bermula sejak Jun 2007 bagi minyak masak paket berharga RM2.50 satu kilogram untuk kegunaan Keluarga Malaysia golongan B40, berbanding harga pasaran sebenar iaitu RM9.00.

Katanya mesyuarat yang menyaksikan lima kertas kerja dibentangkan juga bersetuju sekuriti makanan dijadikan keutamaan dalam konteks Keselamatan Dalam Negeri bagi mengatasi masalah itu yang menyebabkan peningkatan kos sara hidup Keluarga Malaysia.

Selain itu, katanya kerajaan akan memperhebat Program Jualan Keluarga Malaysia (PJKM) sepanjang masa dengan jualan barangan keperluan asas pada harga lebih murah yang bakal melibatkan kerjasama strategik bersama Ahli Parlimen, Ahli Dewan Undangan Negeri dan Pihak Berkuasa Tempatan serta diperluas ke Institusi Pengajian Tinggi (IPT) di seluruh negara.

Ismail Sabri berkata program yang akan diterajui bersama KPDNHEP, Kementerian Pertanian dan Industri Makanan, Kementerian Usahawan dan Koperasi serta Kementerian Wilayah Persekutuan turut dilaksanakan dalam konsep bergerak.

“Kerajaan akan turut memperkenalkan Menu Keluarga Malaysia di restoran-restoran koperasi dan kafeteria serta premis jualan makanan di IPT sebagai alternatif bagi mendapatkan hidangan pagi, tengah hari dan malam pada harga yang berpatutan.

“Kerajaan sentiasa mendengar keluhan Keluarga Malaysia dan berusaha untuk memastikan cabaran kos sara hidup dapat dihadapi dengan sebaik mungkin,” katanya. – Bernama

See author's posts


PichaEats pertimbang segmen makanan sejuk beku

KUALA LUMPUR: PichaEats Malaysia, perniagaan makanan yang bekerjasama dengan cef pelarian, merancang untuk memperkenalkan makanan sejuk beku sebagai sebahagian daripada strategi perniagaan selepas Covid-19, memanfaatkan kemuncak revolusi foodie dan permintaan terhadap makanan sedia dimakan.

Bagaimanapun, Pengasas Bersama Picha Sdn Bhd, Suzanne Ling berkata, syarikat belum menetapkan garis masa untuk langkah baharu itu.

Beliau berkata, penubuhan PichaEats pada 2016 berdasarkan hasrat untuk membantu pelarian dengan melatih mereka menyediakan katering dan perkhidmatan penghantaran untuk membolehkan mereka memperoleh pendapatan dan memberi pendidikan kepada anak-anak mereka.

Syarikat sebelum ini memberi tumpuan kepada katering sebagai model perniagaan, tetapi operasinya terjejas oleh Perintah Kawalan Pergerakan (PKP) dikuatkuasakan untuk memerangi pandemik Covid-19.

Bagi meneruskan perniagaan, PichaEats telah menilai semula strateginya, mengurangkan pakej penghantaran makanannya kepada lima orang.

“Bagi kami, cabaran terbesar ialah 60 peratus daripada perniagaan kami adalah daripada segmen katering.

“Berikutan PKP, tiada tempahan bufet untuk berbuka puasa, rumah terbuka Raya, parti hari jadi atau persidangan, yang memerlukan kami bertindak segera,” katanya kepada Bernama dalam satu temu bual.

Ling berkata, PichaEats mula memanfaatkan platform media sosial untuk mencapai lebih ramai pelanggan, dan usaha terbukti berjaya apabila pesanan meningkat tiga kali ganda berikutan permintaan yang meningkat terhadap penghantaran makanan.

“Itu sebabnya kami dapat meneruskan perniagaan sepanjang tempoh PKP. Sebanyak 100 peratus daripada jualan kami adalah daripada platform media sosial dan separuh dijana daripada Facebook Ads.

“Bagaimanapun, jumlah jualan kami merosot berikutan kami kini memberi tumpuan kepada pesanan yang kecil,” katanya.

Ling berkata, beliau dan dua pengasas bersama PichaEats yang lain pernah menjadi sukarelawan di sekolah pelarian dari 2013 hingga 2015, sebelum memutuskan untuk bergiat sepenuh masa membantu pelarian mendapatkan wang, dengan matlamat menyediakan komuniti terpinggir itu dengan kehidupan yang mampan.

Pada masa ini, terdapat 15 cef pelarian yang aktif di PichaEats Malaysia, dengan 25 keluarga mendapat manfaat daripada pendapatan mereka.

“Kami menyiarkan banyak mengenai kisah dan pencapaian kami serta berjaya membina komuniti kami di Facebook, yang mana terdapat mereka sebahagian daripada usaha ini bersama-sama dengan kami berusaha untuk kesaksamaan melalui perniagaan yang mampan,” kata Ling.

Mengenai masa depan, dengan Malaysia melonggarkan sekatannya, katanya perniagaan katering PichaEats mempunyai potensi untuk dibuka semula pada tahun depan. – Bernama

See author's posts


Hanya 239 hari sebelum tamatkan tugas, berangkat pulang ke Pahang – Al-Sultan Abdullah

KUALA LUMPUR: Bagai menghitung hari, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini bertitah bahawa Seri Paduka bersama Raja Permaisuri Agong Tunku Azizah Aminah Maimunah Iskandariah hanya mempunyai kira-kira 239 hari, sebelum menamatkan tugas dan berangkat pulang ke Pahang.

Seri Paduka menzahirkan kesyukuran kerana telah dianugerahkan taufik dan hidayah, kudrat, serta keafiatan daripada Allah SWT, untuk melaksanakan amanah besar memayungi Malaysia selama hampir lima tahun lamanya.

“Dalam perkiraan Beta, hanya 239 hari lagi sebelum Beta berdua balik ke kampung, ke negeri Pahang,” titah Seri Paduka pada Istiadat Menghadap dan Pengurniaan Darjah Kebesaran, Bintang dan Pingat Persekutuan 2023 di Istana Negara sempena Ulang Tahun Hari Keputeraan Rasmi Yang di-Pertuan Agong hari ini.

Ia merupakan istiadat pengurniaan darjah kebesaran terakhir yang disempurnakan Seri Paduka sebagai Yang di-Pertuan Agong XVI setelah bersemayam sejak 2019.

Pada masa yang sama Yang di-Pertuan Agong yang juga Sultan Pahang, turut menzahirkan penghargaan dan kesyukuran kepada Majlis Raja-Raja atas kepercayaan serta amanah besar kepada Seri Paduka dalam memayungi negara hampir lima tahun sejak 2019.

Seri Paduka bertitah, nasihat dan pandangan yang dizahirkan oleh Raja-Raja Melayu telah berupaya untuk membantu dalam merungkai pelbagai kemelut yang melanda negara.

“Semangat musyawarah Yang di-Pertuan Agong dan Raja-Raja Melayu perlu terus dijunjung dan diperkasakan, sebagai mekanisme semak dan imbang terakhir ke atas tadbir urus negara yang telus, demi kelangsungan hidup rakyat jelata,” titah Baginda.

Al-Sultan Abdullah bertitah sistem penggiliran yang di-Pertuan Agong di antara sembilan Raja-Raja Melayu yang diamalkan semenjak kemerdekaan negara, menjadi bukti kekuasaan dan jawatan bukan bersifat mutlak.

Titah Seri Paduka, institusi Yang di-Pertuan Agong juga merupakan satu mercu tanda yang melindungi Perlembagaan Persekutuan, menjadi sumber keadilan, tonggak kestabilan dan penjaga kepada amalan demokrasi negara.

“Institusi Yang di-Pertuan Agong sebagai ketua utama negara merupakan tiang seri kepada perpaduan melangkaui kaum, bangsa dan agama.

“Ia merupakan pemusatan dan tumpuan kesetiaan yang tidak berbelah bahagi oleh Kerajaan Persekutuan; Angkatan Tentera Malaysia dan rakyat jelata sekaliannya,” titah Al-Sultan Abdullah.

Seri Paduka bertitah institusi Yang di-Pertuan Agong juga merupakan pelindung kepada sekalian rakyat jelata.

“Natijahnya, Yang di-Pertuan Agong merupakan obor yang sentiasa menyinari negara agar tidak tergelincir dari acuan Perlembagaan Persekutuan, idealisme cita-cita dan harapan negara,” titah Seri Paduka.

Al-Sultan Abdullah bertitah, sambutan Ulang Tahun Hari Keputeraan Rasmi Yang di-Pertuan Agong hari ini, turut melambangkan citra untuk mendaulatkan institusi berkenaan yang masih lagi kekal sebati di setiap sanubari rakyat Malaysia.

Pada masa yang sama Seri Paduka turut menzahirkan penghargaan kepada seluruh rakyat jelata atas persembahan ucapan tahniah dan doa bersempena Ulang Tahun Hari Keputeraan Rasmi Yang di-Pertuan Agong, yang disfatkan amat bermakna dan amat besar ertinya buat Seri Paduka berdua. – Bernama

See author's posts


Joseph Salang buat kemunculan semula

KUCHING: Ahli politik veteran, Datuk Joseph Salang Gandum, 71, membuat kemunculan semula untuk bertanding di Parlimen Julau.

Presiden Parti Rakyat Sarawak (PRS) itu dijangka sekali lagi berdepan Datuk Larry Sng, kini Presiden Parti Bangsa Malaysia (PBM).

Pada Pilihan Raya Umum ke-14 (PRU-14), Larry Sng yang ketika itu bertanding atas tiket calon Bebas, menewaskan Joseph Salang, sekali gus mengakhiri cengkamannya selama empat penggal bagi kerusi Parlimen Julau sejak 1999.

Pencalonan Joseph Salang bersama 30 calon lain GPS diumumkan Premier Sarawak, Datuk Patinggi Tan Sri Abang Johari Tun Openg yang juga Pengerusi GPS pada sidang media di Ibu Pejabat PBB, Jalan Bako, Petra Jaya, hari ini.

Sebelum ini Joseph Salang pernah menyandang jawatan Timbalan Menteri Luar dan Timbalan Menteri Penerangan , Komunikasi, Kesenian dan Kebudayaan.

Bagaimanapun, selepas pilihan raya umum 2013, beliau menolak tawaran untuk jawatan Timbalan Menteri.

April lalu, Joseph Salang secara rasmi mengambil alih jawatan Presiden PRS berikutan kematian Tan Sri Dr James Masing pada 30 Oktober tahun lalu.

Asalnya, beliau adalah ahli Parti Bansa Dayak Sarawak (PBDS) dan pernah menjadi Ahli Parlimen tanpa parti apabila PBDS dibubarkan pada 2004.

Beliau kemudiannya menyertai PRS sebelum pilihan raya umum 2008.

See author's posts


Chelsea sasar balas dendam

LEICESTER tidak mempunyai banyak waktu untuk merai kemenangan setelah menjuarai Piala FA Inggeris untuk kali pertama ketika mereka menghadapi Chelsea sekali lagi pada hari Rabu dalam pertembungan Liga Perdana Inggeris yang sangat penting bagi siapa yang akan layak ke Liga Juara-Juara UEFA musim depan.

The Foxes berada dalam posisi yang sangat baik untuk menyertai Manchester City dan Manchester United yang sudah layak dalam pertandingan kelab utama Eropah ketika mereka menduduki tempat ketiga dalam liga dengan baki dua perlawanan lagi.

Namun, Chelsea dan Liverpool tahu kemenangan dalam dua perlawanan terakhir mereka mungkin cukup untuk kedua-duanya bergerak di atas pasukan Brendan Rodgers ke empat teratas.

Leicester mendahului The Blues dengan dua mata dan berada tiga mata di hadapan Liverpool, tetapi menghadapi masalah yang paling sukar dengan Tottenham dalam perlawanan terakhir mereka pada hari Ahad selepas perjalanan mereka ke Stamford Bridge.

“Kami tahu kami tidak mendapat bantuan dalam perlawanan ini,” kata Rodgers semalam.

“Semuanya masih dalam tangan kami sendiri. Pemain-pemain sangat cemerlang hingga saat ini. Kami mempunyai bola sepak Eropah, kami mempunyai dua perlawanan lagi sekarang untuk menduduki empat tempat teratas.”

Walaupun kecewa terlepas trofi pertamanya dalam bola sepak Inggeris, bos Chelsea, Thomas Tuchel tidak menjauhkan diri daripada cadangan bahawa pertembungan Rabu ini lebih penting daripada final piala dalam konteks musim pasukannya.

“Ketika saya melangkah ke kelab ini, tugasnya adalah mencuba segalanya untuk berada di empat tempat teratas, apa lagi berusaha  segalanya  untuk memenangi Piala FA,” kata Tuchel.

“Kerana Piala FA, begitu penting, tidak membawa anda ke bola sepak Liga Juara-Juara musim depan. Empat tempat teratas yang akan membawa kami ke sana. Esok adalah satu lagi perlawanan penting.”

Kekuatan Chelsea secara mendalam boleh terbukti penting memandangkan perubahan pantas daripada pertembungan penuh bertenaga di Wembley di hadapan 22,000 peminat.

Pasukan Tuchel merupakan pasukan yang lebih dominan pada hari Sabtu setelah dia memperkenalkan Kai Havertz, Callum Hudson-Odoi, Ben Chilwell, Christian Pulisic dan Olivier Giroud dari bangku pemain simpanan dalam babak kedua dan bos dari Jerman itu berkemungkinan akan melakukan sejumlah perubahan dalam pertembungan menentang Leicester semalam. – AFP

See author's posts


Mesir campur tangan konflik di Libya?

MESIR: Presiden Mesir memberi amaran akan campur tangan konflik di Libya jika militan disokong Turki cuba menyerang bandar Sirte.Menurut Abdel Fattah El-Sissi, tindakan itu melangkaui garis merah dan Mesir perlu bertindak balas bagi melindungi sempadan baratnya sekali gus cuba mewujudkan kestabilan termasuk genjatan senjata ke Libya.

El-Sissi memberi amaran bahawa sebarang serangan ke Sirte atau Pangkalan Udara Jufra oleh militan yang menyokong PBB dan disokong kerajaan lemah Tripoli akan mencetus konflik yang lebih besar.Justeru, beliau menyeru semua pihak bertelagah untuk kembali ke meja rundingan bagi mencapai penyelesaian politik.

Katanya, Mesir sedia memberikan senjata dan latihan untuk suku kaum di Libya bagi mempertahankan negara mereka.Kenyataan El-Sissi hadir selepas pasukan Libya disokong kerajaan Tripoli awal bulan ini bergerak ke arah Sirte, satu tindakan yang mengabaikan inisiatif Mesir untuk menghentikan pertempuran dan memulakan rundingan damai.-AFP

See author's posts


215 mayat ‘KUBUR BESAR’

MEXICO: Sekurang-kurangnya 215 mayat ditemui antara Januari hingga Mei lalu di sembilan kubur besar berhampiran Guadalajara di Jalisco, menurut pihak berkuasa pada Sabtu.

Pendakwa raya negeri, Gerardo Octavio Solis, berkata dalam sidang media maya bahawa 215 mayat dijumpai di kubur besar di mana sebilangan besar identiti sudah dikenal pasti dan boleh dituntut oleh keluarga masing-masing.

Kebanyakkan kubur terletak di kawasan berpagar atau ladang terbiar di pekan Zapopan, Tlajomulco, Juanacatlan dan El Salto di mana kesemuanya berada di kawasan metropolitan Guadalajara.

Pendakwa raya negeri mengakui terdapat lima lagi kubur masih menunggu analisis kerana kekurangan kakitangan.

Jenayah terancang di Mexico kelihatan seolah-olah tidak terhenti walaupun perintah berkurung dikuatkuasakan akibat wabak pandemik COVID-19.

Pakar dan pembela hak asasi manusia mengaitkan insiden keganasan di negara itu dengan tindakan keras tentera yang kontroversi terhadap kegiatan jenayah terancang yang dilancarkan pada akhir 2006 oleh Felipe Calderon selaku presiden ketika itu.

Berdasarkan data rasmi, sejak dari itu lebih 287,000 pembunuhan berlaku di negara berkenaan walaupun tidak dapat dipastikan berapa banyak kes mempunyai kaitan dengan pertempuran akibat jenayah terancang. – AFP

See author's posts


Wellington College akan buka sekolah di Asia Tenggara

BUKA SEKOLAH DI TIGA NEGARA ASIA TENGGARA… Perancangan WCI Regional Management, Syarikat Lim adalah untuk menampung keperluan sehingga 2,000 pelajar di setiap sekolah dengan menawarkan program awal persekolahan, program persediaan dan sekolah menengah mengikut English National Curriculum dan ber- akhir dengan Diploma Baccalaureate Antarabangsa (IB). Wellington College teruja bekerjasama dengan Peter Lim untuk melancarkan rangkaian sekolah cemerlang di Singapura, Indonesia dan Malaysia.

SINGAPURA: Sekolah berasrama penuh United Kingdom, Wellington College akan membuka sekolah di tiga negara Asia Tenggara termasuk Malaysia melalui perkongsian serantau dengan ahli perniagaan Singapura Peter Lim.

WCI Regional Management, syarikat Lim menandatangani perjanjian lesen induk untuk menubuhkan Wellington College International sekolah antarabangsa premium bagi kanak-kanak berusia 3 hingga 18 tahun di Singapura dan juga Indonesia.

“Kami gembira bekerjasama dengan Wellington College untuk menawarkan kepada ekspatriat dan ibu bapa di Asia peluang pendidikan British yang terbaik kepada anak-anak mereka di kampus di Asia Tenggara,” kata Lim dalam satu kenyataan yang dikeluarkan di sini, semalam.

Perancangan syarikat itu adalah untuk menampung keperluan sehingga 2,000 pelajar di setiap sekolah dengan menawarkan program awal persekolahan, program persediaan dan sekolah menengah mengikut English National Curriculum dan berakhir dengan Diploma Baccalaureate Antarabangsa (IB).

“Kami teruja untuk bekerjasama dengan Peter Lim untuk melancarkan rangkaian sekolah cemerlang di Singapura, Indonesia dan Malaysia.

“Rantau ini semakin berkembang pesat, mendorong permintaan untuk sekolah antarabangsa seperti Wellington yang menawarkan pengalaman akademik menyeluruh dan peluang yang tiada tandingan.” kata pengarah antarabangsa Wellington College International, Scott Bryan.

Sekolah-sekolah tersebut akan menyertai kumpulan sekolah antarabangsa Wellington College, termasuk sekolah di China dan Thailand, dan sekolah pertama di India yang dibuka pada 2023.- Bernama

See author's posts


Kerabat Diraja Britain lawat pameran tenun Pahang Diraja

PENERANGAN… Raja Permaisuri Agong Tunku Hajah Azizah Aminah Maimunah Iskandariah berkenan menerangkan berkaitan cara penenunan pada salah satu koleksi kepada Birgitte, The Duchess of Gloucester semasa melawat pameran Tenun Pahang Diraja yang dipamerkan di London Craft Week yang berlangsung bermula Isnin sehingga 15 Mei di bangunan Suruhanjaya Tinggi Malaysia di Belgrave Square, pada Rabu. • Foto BERNAMA

LONDON:  Raja Permaisuri Agong Tunku Hajah Azizah Aminah Maimunah Iskandariah berkenan menerima kunjungan hormat dan menyantuni The Princess Royal Britain, Princess Anne di Suruhanjaya Tinggi Malaysia di Belgrave Square, petang Rabu.

Menurut hantaran terkini di laman sosial rasmi Istana Negara, Princess Anne yang merupakan puteri tunggal Ratu Elizabeth II, berkenan melawat Pameran Tenun Pahang Diraja yang diadakan buat julung kalinya sempena Minggu Kraf London dari 9 hingga 15 Mei.

Tunku Azizah, yang juga penaung Yayasan Tenun Pahang Diraja, turut berkenan memberi penerangan kepada The Princess Royal mengenai pameran seni kraf tenunan yang menampilkan tenunan hasil kerja tangan penghuni di Penjara Penor dan Penjara Bentong, Pahang termasuk busana pilihan pakaian Raja Permaisuri Agong sendiri, serta koleksi rekaan dan tenun peribadi.

Pameran yang bertemakan “Menyulam Harapan” (Weaving Hope) turut menampilkan fabrik arkib dari Muzium Pahang dan koleksi baju kurung dan samping Riau-Pahang serta penenun yang merupakan bekas penghuni penjara.

Pameran Tenun Diraja Pahang itu adalah satu daripada dua negara terpilih iaitu Malaysia dan Norway untuk menjayakan Pavilion Negara, yang ditampilkan bagi mengukuhkan festival kraf yang menjadi platform berkongsi perspektif global, dan menyerlahkan perhatian terhadap London sebagai hab antarabangsa untuk mempertemukan pembuat dan kreativiti cemerlang dari seluruh dunia.

Terdahulu, Tunku Azizah turut berkenan menerima kunjungan hormat dan menyantuni Birgitte, The Duchess of Gloucester yang melawat pameran tenunan yang mendapat perhatian rakyat Britain serta orang kenamaan.

The Duchess of Gloucester, yang berasal dari Denmark berkahwin dengan Putera Richard, Duke of Gloucester, sepupu kepada Ratu Elizabeth II.

Dalam lawatan ke pameran itu, The Princess Royal Britain dan The Duchess of Gloucester masing-masing turut berkenan meluangkan masa menyaksikan demonstrasi penghasilan kain tenun oleh penenun Tenun Pahang Diraja.

— Bernama

See author's posts


MPS naiktaraf kemudahan taman persahabatan

SIBU: Jawatankuasa Tetap Kawalan Bangunan dan Pengindahan Bandar Majlis Perbandaran Sibu (MPS) akan terus memastikan keselamatan dan keselasaan menjadi keutamaan dalam menaiktaraf kemudahan taman-taman persahabatan di sekitar bandar ini.

Pengerusi jawatankuasa, Kaunselor Joseph Chieng berkata, usaha menaiktaraf kemudahan di taman-taman persahabatan perlu kerana ia adalah keperluan kepada orang ramai untuk beriadah.

“Kami mempunyai 15 buah taman persahabatan di Sibu yang menyediakan kawasan kemudahan riadah kepada orang ramai. Maka, usaha menaiktaraf perlu dilakukan untuk mewujudkan tempat riadah lebih selesa dan selamat,” jelasnya.

Beliau berkata demikian kepada pemberita selepas mengadakan tinjauan ke Hin Hua Centennial Memorial Park di sini, semalam.

Menurutnya, MPS sedang melakukan tinjauan bagi mengenal pasti masalah kemudahan di taman-taman persahabatan dan tindakan segera perlu dilakukan untuk kemudahan yang mengalami kerosakan teruk dan berbahaya kepada orang ramai yang beriadah.

“Kami akan memastikan keselamatan dan keselesaan menjadi keutaman dalam menaiktaraf taman-taman persahabatan,” ujarnya.

Chieng memberitahu, hasil tinjauan mendapati Hin Hua Centennial Memorial Park mengalami masalah perparitan menjadi isu utama, diikuti kemudahan tadahan air hujan, menyediakan kemudahan kesihatan warga emas untuk beriadah, menambah baik kemudahan tandas kepada mesra warga emas dan mengecat semula garisan tempat letak kereta.

Beliau menegaskan, MPS tidak teragak-agak untuk menutup gelanggang bola keranjang yang masih dijadikan tempat perlawanan tanpa kebenaran sepanjang tempoh Perintah Kawalan Pergerakan Pemulihan (PKPP) ini.

“Kami ada menerima beberapa aduan orang ramai berkenaan perlawanan tanpa kebenaran di gelanggang bola keranjang . Kami telah memberi nasihat, namun jika masih berdegil, kami akan mengambil tindakan menutup gelanggang.

“Ini kerana MPS tidak membenarkan sebarang perlawanan diadakan sepanjang tempoh PKP. Perlawanan melibatkan sentuhan dilarang. Kami berharap orang ramai dapat memberi kerjasama dalam usaha mengekang penularan Covid-19,” ujar beliau.

Hin Hua Centennial Memorial Park yang dibina pada tahun 2002 oleh Persatuan Hin Hua Pou Sen Sibu dan diuruskan oleh Kawasan Rukun Tetangga (KRT) Taman Seduan.

Turut hadir ialah ahli Jawatankuasa Tetap Kawalan Bandar dan Pengindahan Bandar, Kaunselor Anna Lau dan Kaunselor Albert Tiang, Pengerusi Hin Hua Pou Sen Sibu, Lu Muong Huat dan Pengerusi KRT Taman Seduan, Yong Ing Kai.

Oleh Akun Giman

See author's posts


37 pelajar, dua guru cedera diserang pengawal

BEIJING: Seramai 37 pelajar dan dua guru cedera selepas diserang seorang lelaki bersenjatakan sebilah pisau di Sekolah Rendah Pusat Wangfu di selatan China semalam.

Menurut pihak berkuasa, penyerang berusia 50 tahun tersebut dikenal pasti bertugas sebagai pengawal keselamatan di sekolah berkenaan.

Katanya, kejadian itu berlaku pada jam 8.30 pagi ketika murid-murid baharu tiba di sekolah.

“Seramai 37 pelajar mengalami cedera ringan sementara dua guru mengalami kecederaan teruk.

“Semua mangsa telah dihantar ke hospital untuk mendapatkan rawatan dan tiada kematian dilaporkan.

“Suspek kini berada di dalam tahanan dan motif kejadian masih disiasat,” katanya.

Beberapa buah sekolah di China baru dibuka pada bulan Mei selepas ditutup selama berbulan-bulan berikutan wabak koronavirus (Covid-19). – AFP

See author's posts


5 sektor ekonomi dibenarkan beroperasi

KUALA LUMPUR: Kerajaan membenarkan lima sektor ekonomi perlu beroperasi sewaktu Perintah Kawalan Pergerakan (PKP) yang akan dilaksanakan untuk tempoh selama 14 hari mulai Rabu, 13 Januari, kata Perdana Menteri Tan Sri Muhyiddin Yassin.

Beliau berkata, sektor tersebut adalah pengilangan dan pembuatan, pembinaan, perkhidmatan, perdagangan dan pengedaran serta perladangan dan komoditi.

“Sektor ini dibenarkan beroperasi kerana peranannya menyokong kerja-kerja membekal keperluan asas seperti makanan, minuman, dan barangan keperluan rumah serta penjagaan diri, kelengkapan Peralatan Pelindung Peribadi (PPE), peranti perubatan dan ubatan kepada petugas kesihatan, aktiviti perdagangan antarabangsa, memastikan rantaian bekalan tidak terputus dan menyokong infrastuktur kritikal dan kerja-kerja kecemasan,” katanya.

Muhyiddin berkata demikian sewaktu menyampaikan perutusan khas pelaksanaan PKP yang disiarkan secara langsung semalam.

Menurutnya, hanya 30 peratus pekerja dalam kumpulan pengurusan yang dibenarkan berada di pejabat manakala keperluan kumpulan sokongan akan ditentukan majikan.

Jumlah pekerja yang ditentukan perlu mengambil kira pematuhan ketat prosedur operasi standard (SOP) yang ditetapkan.

“Mana-mana majikan yang melanggar SOP dan menyebabkan berlakunya penularan jangkitan Covid-19 ditempat kerja, tindakan tegas akan diambil berdasarkan undang-undang termasuk menutup premis berkenaan,” tegasnya.

Perdana Menteri berkata Kementerian Perdagangan Antarabangsa dan Industri (MITI) akan memperincikan jenis-jenis perkhidmatan yang disenaraikan sebagai sektor ekonomi perlu.

Bagi sektor atau perkhidmatan yang tidak disenaraikan sebagai sektor ekonomi perlu, arahan bekerja dari rumah akan berkuat kuasa.

Semua majikan mesti mematuhi arahan untuk mengurangkan pergerakan dalam komuniti, terutamanya di kawasan yang berkepadatan tinggi, tambahnya. – Bernama

See author's posts


Dua gol Ings tambah masalah Watford

PENGURUS Watford, Nigel Pearson memberi amaran kepada pasukannya mengenai bahaya penyingkiran jika mereka tidak berhenti “memberi hadiah” kepada pasukan setelah kekalahan 3-1 di tempat sendiri kepada Southampton semalam.

Danny Ings menghasilkan dua penyudah menarik untuk meneruskan memperkukuhkan kesnya untuk ‘Golden Boot’ Liga Perdana Inggeris ketika Saints secara realistik mengesahkan status mereka dalam liver teratas bola sepak Inggeris untuk musim seterusnya dengan mencapai 40 mata.

Hari yang buruk untuk Hornets bermula sebelum sepak mula ketika tiga pemain dikeluarkan dari skuad Pearson kerana melanggar protokol Covid-19.

Watford berkata Andre Gray, Nathaniel Chalobah dan Domingos Quina tidak disenaraikan untuk melindungi “kesihatan dan keselamatan semua pemain, kakitangan dan pegawai” setelah Gray mengadakan pesta ulang tahun pada hari sabtu dengan lebih daripada enam orang yang dibenarkan hadir.

Di atas padang, pasukan Pearson juga mengalami permulaan yang buruk kepada penyambungan semula Liga Perdana dengan hanya satu mata daripada tiga perlawanan pertama yang menyerbabkan mereka masih berada satu mata di atas zon penyingkiran.

“Kami berada di kedudukan kedua terbaik terlalu lama,” kata Pearson. “Anda tidak boleh melepaskasn gol seperti memberi hadiah kepada lawan, itu membuat pekerjaan menjadi lebih sukar.”

Watford merupakan satu-satunya pasukan musim ini yang dapat mengalahkan juara Liverpool dalam Liga Perdana dan juga mengalahkan Manchester United pada awal pemerintahan Pearson setelah mengambil alih jawatan pada bulan Disember.

Dengan pasukan tercorot Norwich, Newcastle dan rakan pasukan yang turut bergelut West Ham menanti dalam tiga daripada empat perlawanan akan datang pasukannya, Pearson tetap yakin Watford akan selamat sekiranya mereka mendapat menemui prestasi terbaik mereka.

“Kami tidak mencapai jenis persembahan yang kami tahu yang mampu kami lakukan,” tambahnya. “Kami memiliki baik permainan yang berada di dalam tangan kami sendiri, di mana kami dapat menjamin masa depan kami sendiri dalam Liga Perdana.”

Ings mungkin mewakili England bulan ini di Euro 2020 sekiranya wabak Covid-19 tidak menunda kejohanan itu selama satu tahun, tetapi dia telah meneruskan kerja apa yang beliau tinggalkan sebelum penghentian tiga bulan.

“Saya hanya mahu menjaringkan sebanyak mungkin gol,” kata Ings mengenai peluangnya untuk mengalahkan pemain seperti Vardy, Pierre-Emerick Aubameyang, Mohamed Salah dan Sadio Mane dalam memenangi anugerah Golden Boot.

Gol sendiri Jan Bednarek memberi harapan tuan rumah untuk bangkit.

Namun, Southampton mengembalikan kelebihan dua gol mereka dalam masa tiga minit ketika James Ward-Prowse melengkapkan sepakan percuma yang cemerlang ke sudut atas pintu gol Watford. – AFP

See author's posts


Tasik Bakun permata pelancongan baharu Sarawak

BAKUN: Tasik Bakun bakal dijadikan sebagai tarikan pelancongan dan lokasi sukan air yang terbaharu di Sarawak menjelang penghujung 2021.

Dengan kawasan perairan Tasik Bakun yang luas serta di kelilingi dengan keindahan alam sekitar ini pasti menarik minat para pelayar dan pelancong untuk berkunjung ke sini.

Timbalan Ketua Menteri Sarawak, Tan Sri Datuk Amar Dr. James Jemut Masing berkata demikian ketika meninjau perkembangan jalan alternatif 12 kilometer ke Tasik Bakun yang menelan belanja sebanyak RM47 juta di sini, semalam.

Di samping itu, terdapat air terjun semula jadi terletak berhampiran kawasan tersebut yang dapat diakses melalui laluan mendaki yang disediakan.

“Terdapat potensi di kawasan Bakun ini, selain menjadi tempat pilihan sukan air, kami juga berharap dapat mempamerkannya sebagai permata pelancongan di Sarawak,” tambahnya.

Beliau turut bersetuju dengan cadangan Kelab Pelayaran Bakun (BSC) untuk memiliki pejabat dan kemudahan mereka sendiri di sini bagi melatih atlet Sukma Sarawak dalam acara pelayaran.

Masing yang juga merangkap Menteri Infrastruktur dan Pembangunan Pelabuhan Sarawak turut berkesempatan meninjau tapak cadangan bagi pembinaan jeti baharu yang bakal menelan belanja RM17 juta di Tasik Bakun ini.

Menurutnya, kemajuan pembangunan bagi kedua-dua projek ini tertangguh akibat wabak pandemik Covid-19, namun ia dijadualkan siap pada Oktober 2021.

Tambahnya lagi, Fasa 2 projek ini akan merangkumi kemudahan awam dan kedai bagi memenuhi keperluan nelayan pedalaman Bakun ini.

Turut hadir ialah Menteri Muda Utiliti merangkap Ahli Dewan Undangan Negeri (ADUN) Belaga Datuk Liwan Lagang.

Oleh Akmal Adib Yusup

See author's posts


Ibu tunggal anak lima ditahan positif dadah

ALOR SETAR: Ibu tunggal anak lima antara 24 individu yang ditahan positif dadah dalam operasi yang dijalankan Agensi Antidadah Kebangsaan (AADK) Kuala Muda di sekitar daerah itu, semalam.

Ketua Pegawai AADK Daerah Kuala Muda Arnida Ishak berkata, dalam serbuan yang dilakukan di sebuah rumah di Flat Paya Nahu, Sungai Petani, wanita berumur 30 tahun itu ditahan kerana positif dadah jenis syabu dan morfin.

“Wanita yang mempunyai lima anak berusia satu hingga 13 tahun itu ditahan di rumah teman lelakinya yang juga dipercayai penagih dadah, namun lelaki itu tiada di rumah semasa serbuan dilakukan,” katanya dalam kenyataan di sini, semalam.

Arnida berkata, dalam serbuan yang bermula 9.00 pagi hingga 10.00 malam di 12 kawasan panas sekitar Kuala Muda itu, pihaknya turut menahan 23 lelaki berumur antara 22 hingga 58 tahun yang positif dadah pelbagai jenis.

“Hasil saringan ujian urin, 24 individu didapati positif dadah jenis syabu, ganja dan morfin. Kesemua mereka akan disiasat mengikut Seksyen 3 (1) Akta Penagih Dadah (Rawatan dan Pemulihan) 1983 Pindaan 1998,” katanya. – Bernama

See author's posts


Willian tinggalkan Chelsea dengan bangga

WILLIAN berkata dia akan meninggalkan Chelsea dengan bangga mengakhiri tujuh tahun dengan kelab Liga Perdana Inggeris itu yang dia katakan kepada peminat dalam surat terbuka semalam.

Pemain sayap dari Brazil berusia 32 tahun itu dikaitkan dengan perpindahan ke Arsenal setelah dia gagal bersetuju dengan  kontrak baru bersama Blues.

Willian menolak Tottenham Hotspur untuk menyertai Chelsea dari kelab Rusia, Anzhi Makhachkala dengan harga 30 juta pound pada tahun 2013.

Dia menjaringkan 63 gol dalam 339 penampilan dan memenangi lima trofi, dua gelaran Liga Perdana Inggeris, Piala FA, Piala Liga dan Liga Europa.

Namun, kecederaan pergelangan kaki menghalangnya bermain dalam final Piala FA tewas kepada Arsenal dan perlawanan kedua pusingan kedua Liga Juara-Juara UEFA, Sabtu lalu kepada Bayern Munich.

“Masanya telah tiba untuk terus bergerak. Saya pasti akan merindui rakan sepasukan saya,” katanya.

“Saya pergi dengan preasaan bangga, selamat dengan mengetahui bahawa saya memenangi banyak perkara di sini dan selalu melakukan yang terbaik dalam jersi Chelsea.”

Willian – anggota pasukan Brazil dalam pusingan akhir Piala Dunia 2014 dan 2018 – bekata dia tidak pernah menyesal kerana memilih Chelsea berbanding saingan di London, Spurs.

“Ia adalah tujuh tahun yang indah. Pada bulan Ogos 2013 ketika saya menerima tawaran dari Chelsea, saya yakin di sinilah saya harus bermain,” katanya.

“Hari ini saya yakin bahawa ini adalah keputusan terbaik. Terdapat banyak masa gembira, ada yang menyedihkan, ada piala dan selalu sangat sengit.

“Ada juga kritikan, yang mana ia perkara biasa, namun yang penting adalah bahawa kasih sayang dan kritikan mendorong saya untuk selalu memberikan yang terbaik dalam setiap sesi latihan, setiap permainan, untuk terus meningkat hingga saat terakhir saya memakai jersi Chelsea.”

Willian meninggalkan Blues bersama dengan pemain sayap veteran dari Sepanyol, Pedro, yang akan menyertai Roma dengan pepindahan percuma. – AFP

See author's posts


Persiapan Hari Kebangsaan berjalan lancar

KUALA LUMPUR: Persiapan dan persediaan sambutan Hari Kebangsaan tahun ini yang akan berlangsung di Dataran Merdeka di sini, berjalan lancar dan mengikut jadual ditetapkan.

Tinjauan Bernama semalam mendapati kerja-kerja memasang khemah, kerusi pentas, layar skrin gergasi, pemasangan kerusi teres bertingkat dan kerja-kerja membaik pulih persekitaran di kawasan berlangsungnya sambutan itu sedang giat dijalankan.

Jurucakap Dewan Bandaraya Kuala Lumpur (DBKL) berkata, semua kerja-kerja persiapan dan persediaan ini sudah dimulakan sejak dua minggu lepas.

“Banyak kerja-kerja teknikal sudah hampir siap termasuklah pentas persembahan manakala pemasangan layar skrin gergasi akan disiapkan dalam tempoh dua hari,” katanya kepada Bernama.

Kementerian Komunikasi dan Multimedia (K-KOMM) sebelum ini memaklumkan tiga aktiviti utama akan diadakan bagi menyemarakkan lagi sambutan Bulan Kebangsaan tahun ini merangkumi pelancaran Bulan Kebangsaan dan Kibar Jalur Gemilang pada 30 Julai di Putrajaya, sambutan Hari Kebangsaan pada 31 Ogos di Dataran Merdeka dan Sambutan Hari Malaysia pada 16 September di Melaka.

Tema bagi sambutan Hari Kebangsaan dan Hari Malaysia 2022 adalah ‘Keluarga Malaysia Teguh Bersama’. – Bernama

See author's posts


Amalan berpantang masih relevan

SIBU: Masyarakat Melayu memang terkenal dengan amalan berpantang secara tradisional selepas bersalin yang telah diamalkan sejak turun-temurun.

Antara amalan berpantang yang terkenal adalah seperti rawatan mandian haba, berbengkung, berjalan dengan perlahan, tidak boleh banyak bergerak, berurut serta penjagaan pengambilan makanan dan minuman herba.

Namun, perkembangan dan pembangunan perubatan seiring dengan gaya hidup moden menyebabkan amalan berpantang secara tradisional semakin dilupakan.

Terdapat juga sebilangan ibu muda yang lebih gemar berpantang secara moden. Ini disebabkan semakin ramai ibu muda yang bekerjaya merasakan amalan ini dilihat sukar dan membebankan.

Bagaimanapun, amalan berpantang secara tradisional dipercayai membawa banyak kebaikan untuk kesihatan seorang wanita secara luaran dan dalaman.

Menurut seorang pengamal perubatan tradisional Melayu, Dayang Hamsiah Awang Bujang,58, amalan berpantang dipercayai dapat mengembalikan bentuk badan seperti sebelum bersalin, memelihara awet muda, menyihatkan tubuh, melancarkan peredaran darah, serta merapatkan dan memulihkan peranakan.

Katanya, sekiranya seseorang itu tidak mengamalkan pantang, pelbagai masalah mungkin dihadapi pada masa hadapan seperti sakit pinggang dan peranakan.

“Lazimnya, bagi ibu yang lepas bersalin, tubuh badan akan menjadi lemah kerana berlaku perubahan hormon dan pada masa sama amat mudah dijangkiti kuman.

“Jadi, dengan adanya pendekatan berpantang secara tradisional seperti berurut ia dapat memperbetulkan peredaran darah, mengurangkan angin dan sakit kepala.

“Ini sekali gus dapat mengelak ibu yang lepas bersalin dari terkena ‘angin meroyan’,” katanya ketika ditemui pemberita, baru-baru ini.

Dayang yang berpengalaman lebih 10 tahun dalam bidang penjagaan ibu berpantang memberitahu, berdasarkan cara lama,  tempoh berpantang yang paling ideal bagi ibu selepas bersalin adalah selama 100 hari manakala tempoh pantang paling minima pula adalah selama 40 hari.

Jelasnya, kebanyakan ibu zaman sekarang mengamalkan tempoh berpantang selama 40 hari.

“Proses penjagaan ibu yang berpantang selalunya bermula dengan urutan diikuti dengan bertangas, mandi haba dan pemakaian barut.

“Urutan bagi ibu selepas bersalin terdiri daripada urutan seluruh badan beserta urutan khas di bahagian payudara dan perut (peranakan).

“Proses urutan boleh dimulakan pada hari pertama selepas bersalin bagi kelahiran secara normal. Namun, cara urutannya sedikit berbeza mengikut bilangan hari.

“Kebiasaanya, saya akan mengurut secara berperingkat iaitu pada hari pertama berpantang, hari ketujuh dan hari ke-40 sebagai penutup pantang,” jelasnya.

Selain berpengalaman dalam penjagaan berpantang, Dayang turut memiliki kemahiran untuk menghasilkan ubat-ubatan tradisonal khas untuk ibu bersalin seperti air minuman herba, jus kunyit, majum dan sebagainya.

“Kesemua bahan yang digunakan untuk menghasilkan minuman herba ini menggunakan bahan semula jadi sahaja.

“Antaranya ialah serai wangi, halia, dan lengkuas. Selain itu, setiap minuman herba hanya dihasilkan mengikut permintaan dari pelanggan bagi mengekalkan kesegerannya,” ujarnya.

See author's posts


Sidang DUN: Kerajaan diminta bantu promosikan beras Adan asal Sarawak

KUCHING: Kerajaan Sarawak diminta untuk membantu mempromosikan beras Adan sekali gus melaksanakan program untuk menggalakkan petani menghasilkan beras ini.

Ahli Dewan Undangan Negeri (ADUN) Ba’ kelalan Baru Bian berkata, beliau percaya pertanian merupakan aktiviti ekonomi yang penting bagi penduduk kawasan Ba’ kelalan.

“Hal ini kerana kita mempunyai tanah yang paling subur di Sarawak. Melihat kepada pemprosesan hiliran adalah satu cara, seperti menghasilkan minuman, bijirin sarapan pagi, makanan bayi, susu beras dan produk lain daripada beras hitam dan merah kami yang kaya dengan nutrien dan anti-oksidan.

“Di Thailand, beras digunakan untuk menghasilkan pelbagai produk penjagaan kulit dan kecantikan, serta bahan perubatan seperti span dan tompok pembalut luka. Kita harus melihat melakukan perkara yang sama di sini dengan beras Adan,” katanya.

Beliau berkata demikian ketika membahaskan usul Penghargaan Atas Ucapan Yang di-Pertua Negeri Sarawak pada persidangan Dewan Undangan Negeri (DUN) Sarawak, hari ini.

Oleh itu, beliau meminta kerajaan memberi tumpuan kepada pengeluaran, pemprosesan dan pemasaran beras di Ba’ kelalan.

“Ini kerana ia akan meningkatkan taraf hidup rakyat. Menanam padi adalah sifat kedua bagi kami, dan dengan sedikit galakan daripada kerajaan, ia boleh menjadi aktiviti ekonomi utama bagi rantau ini dan sekali lagi mengingati bahawa Nusantara hanya bersebelahan dengan Ba’kelalan,” katanya.

Beras Adan merupakan kebanggaan Bumi Kenyalang dan memiliki ciri-ciri fizikal yang hampir sama dengan Beras Bario.

Sehingga hari ini, padi ini masih ditanam secara tradisional oleh suku kaum Lun Bawang dan Long Semadoh di Ba’ kelalan dan kaum Kelabit di Bario.

Penanaman dan pegeluaran beras ini secara organik menjadikan ia produk tempatan bermutu tinggi yang turut mendapat permintaan tinggi di kalangan penduduk di Semenanjung Malaysia.

Oleh NUR AIN OTSMAN

See author's posts


Siswazah Ijazah Sarjana Muda

KUALA LUMPUR: Kerajaan akan memberikan semula pengecualian bayaran balik pinjaman Perbadanan Tabung Pendidikan Tinggi Nasional (PTPTN) kepada siswazah Ijazah Sarjana Muda Kelas Pertama, yang menamatkan pengajian mereka bermula dari 2019.

Perdana Menteri Datuk Seri Ismail Sabri Yaakob berkata, keistimewaan itu akan diberikan kepada siswazah yang layak tanpa mengira status ekonomi, bangsa dan agama.

Justeru itu, beliau berharap PTPTN dapat berbincang dengan Kementerian Kewangan berkenaan perkara itu dari segi peruntukan yang terlibat.

“Ini sebagai dorongan kepada anak-anak Keluarga Malaysia untuk belajar bersungguh-sungguh dan mendapatkan kelulusan yang terbaik dalam pengajian mereka,” katanya.

Beliau membuat pengumuman itu ketika berucap merasmikan Majlis Sambutan Jubli Perak 25 Tahun PTPTN di Pusat Pameran dan Konvensyen Perbadanan Pembangunan Perdagangan Luar Malaysia (MATRADE) (MECC) di sini semalam.

Sementara itu, Ismail Sabri menasihati peminjam yang belum melunaskan bayaran balik pinjaman PTPTN agar berbuat demikian supaya proses pinjaman kepada peminjam lain seterusnya tidak tertangguh.

“Suka saya tekankan di sini bahawa tindakan membayar balik pinjaman pendidikan amat mustahak bagi menjamin kesinambungan dana kepada pelajar – pelajar baharu yang juga waris masa hadapan negara,” katanya.

Perdana Menteri berkata,  sehingga akhir bulan lepas, lebih dua juta atau 82.04 peratus peminjam telah membayar balik pinjaman dengan jumlah kutipan sebanyak RM17.8 bilion.

“Terima kasih saya ucapkan kepada para peminjam yang komited membuat bayaran balik,” katanya.

Beliau berkata, pada usia yang menjangkau 25 tahun, PTPTN kini menjadi sebuah agensi tabung pendidikan tinggi utama negara yang komited dalam memikul mandatnya dengan seramai 3.67 juta Keluarga Malaysia telah dibantu bagi meneruskan pengajian dengan keseluruhan pinjaman berjumlah RM66.87 bilion sehingga kini.

Katanya, beliau percaya ramai yang telah menamatkan pengajian memperolehi pekerjaan yang baik dan menaikkan taraf kehidupan sekali gus menjadi modal insan penting negara.

Ismai Sabri berkata,  kerajaan melalui PTPTN telah menyediakan peruntukan lebih RM3 bilion setahun bagi membiayai pinjaman pendidikan kepada purata lebih 180,000 pelajar baharu yang berjaya melanjutkan pengajian ke peringkat tinggi.

Perdana Menteri berkata, kerajaan juga mewujudkan inisiatif Simpan SSPN (Skim Simpanan Pendidikan Nasional)  bagi memastikan Keluarga Malaysia mengurangkan kebergantungan kepada pinjaman susulan kebimbangan tentang kebergantungan rakyat terhadap pinjaman.

“Simpan SSPN telah menunjukkan prestasi yang memberangsangkan dengan keseluruhan deposit simpanan berjumlah RM12.5 bilion dengan bilangan akaun sebanyak 5.4 juta sehingga akhir bulan lepas,” katanya.

Selain itu, beliau berkata PTPTN perlu meningkatkan kerjasama dengan kerajaan negeri dalam usaha meningkatkan kutipan bayaran balik pinjaman seperti yang diadakan dengan Sarawak yang berjaya memperoleh lebih RM30 juta menerusi inisaitif ini.

Perdana Menteri juga merakamkan ucapan terima kasih kepada komitmen dan usaha yang dicurahkan PTPTN sejak 1997 dalam memastikan tiada yang tercicir untuk melanjutkan pengajian ke peringkat lebih tinggi.

Turut hadir pada majlis itu, Menteri Pengajian Tinggi Datuk Seri Dr Noraini Ahmad dan Timbalan Menteri Pendidikan II Datuk Mohamad Alamin.

— Bernama

See author's posts


Perhebat penglibatan dalam industri EV

KUALA LUMPUR: Sejajar dengan peranan kenderaan elektrik (EV) sebagai instrumen pengubah dalam industri automotif yang matang, Malaysia tiada pilihan kecuali bertindak untuk memperhebatkan lagi penglibatannya dalam sektor terbabit.

Menurut Pengasas TGT Automotive Solution Sdn Bhd Kevin Tham, ini juga bertepatan dengan kedudukan Malaysia yang telah menceburi industri elekterikal dan elektronik (E&E) sejak lebih 50 tahun lamanya, malah merupakan pengeksport terbesar litar bersepadu (IC) automotif di peringkat dunia.

Selaku pihak terlibat dalam syarikat yang menawarkan penyelesaian teknologi kepada sektor automotif, beliau berkata, Malaysia juga mempunyai barisan jurutera penyelidikan dan pembangunan E&E yang dapat melengkapkan sistem elektronik daripada peringkat IC sehingga ke peringkat sistem.

“Menerusi Proton dan Perodua misalnya, kita mempunyai kemahiran yang serba lengkap melibatkan kejuruteraan reka bentuk automotif. Oleh itu, Malaysia mempunyai asas-asas terbaik untuk beralih kepada hab EV serantau berbanding negara-negara jiran.

“Tesla Motors misalnya menjadi bukti terbaik bagaimana syarikat pengeluar kenderaan itu ‘memaksa’ pengeluar automotif Jerman bertindak mengubah haluan masing-masing daripada menumpukan hibrid kepada EV dalam tempoh singkat.

“China pula membuktikan bagaimana ia membuat persiapan sewajarnya pada tempoh satu hingga dua dekad lepas dalam usaha pembangunan teknologi EV selain langkah untuk menerapkannya di pasaran.

“Malah, pada hari ini, China adalah pengeluar dan pasaran terbesar kenderaan itu di dunia,” katanya dalam satu kenyataan pada Rabu.

Sehubungan itu, Tham berkata Malaysia tidak seharusnya ketinggalan berbanding negara-negara jiran seperti Thailand, Vietnam dan Indonesia.

Menurutnya, antara cadangan yang dikemukakan oleh TGT Automotive kepada Kementerian Sains, Teknologi dan Inovasi (MOSTI) adalah memberi tumpuan terhadap beberapa komponen penting selain teknologi bateri.

Ini termasuk sistem penjanaan kuasa kereta api yang melibatkan aspek pembangunan peranti semikonduktor, fabrikasi IC, teknologi pembungkusan gred automotif sehingga integrasi sistem penjanaan kuasa kereta api selain integrasi bateri dinamik EV yang dikitar semula kepada ESS (sistem penyimpanan tenaga) bagi panel solar atau peralatan tenaga UPS (sumber/bekalan tenaga yang tidak terjejas).

Sementara itu, Pengarah Wheelspin Motorsports Jagjeet Singh menyifatkan MOSTI berperanan penting dalam usaha tersebut memandangkan ia mempunyai sumber-sumber bagi melibatkan pakar industri berkaitan bagi mengemukakan penyelesaian yang ditambah baik untuk Malaysia dan seterusnya dapat diubah dalam bentuk pelan tindakan dengan memanfaatkan ‘pendekatan keseluruhan kerajaan.’

Justeru, beliau berkata, Menteri MOSTI, Datuk Seri Dr Adham Baba bertindak tepat pada masanya bagi menangani isu tersebut berikutan Malaysia kini telah ketinggalan dari segi penerimagunaan EV berbanding negara-negara lain di rantau ini.

Pada 18 Oktober lepas, Adham telah mempengerusikan sesi libat urus bersama penggiat industri EV tempatan bagi mendapatkan pandangan serta maklum balas mengenai pembangunan ekosistem industri kenderaan tersebut di negara ini.

“Seiring dengan gesaan untuk mengurangkan pelepasan karbon, Malaysia boleh memainkan peranannya dengan menggalakkan penggunaan EV dalam semua sektor daripada pengangkutan, rekreasi serta suka permotoran,” kata Jagjeet.

Ketika membentangkan Rancangan Malaysia Ke-12 (RMK-12) pada 27 September lepas, Perdana Menteri Datuk Seri Ismail Sabri Yaakob berkata, kerajaan akan memperkenalkan Dasar Tenaga Negara bagi menyediakan hala tuju strategik jangka panjang untuk menyokong aspirasi negara neutral karbon.

Beliau juga menyuarakan komitmen untuk menjadikan Malaysia sebagai sebuah negara neutral karbon seawal-awalnya pada 2050.

Bagi menyokong usaha terbabit, Ismail Sabri berkata, instrumen ekonomi seperti penetapan harga dan cukai karbon akan diperkenalkan manakala perincian pengurangan karbon itu akan diumumkan selepas kajian strategi pembangunan jangka panjang rendah karbon dimuktamadkan menjelang akhir 2022.

Menurut Perdana Menteri, penjanaan tenaga elektrik yang lebih bersih akan dilaksanakan menerusi pengoperasian beberapa loji janakuasa gas di Semenanjung Malaysia bagi menggantikan loji janakuasa arang batu.- Bernama

See author's posts


Sidang DUN: Status 104 projek tergantung

KUCHING:  Bandar Raya Kuching mencatatkan projek tukar syarat dan pecah bahagi tanah atau Permohonan untuk Perubahan Syarat-Syarat (AVTC) untuk pelbagai kegunaan yang belum dikeluarkan surat hakmilik tertinggi iaitu sebanyak 104 projek.

Ini disebabkan Memorandum Penyerahan dan Pengalihan (MOSA) atau Memorandum Penyerahan dan Pengalihan Semula (MOSRA) tidak dimeterai dan tiada pembayaran premium dan lain-lain fi oleh pemaju projek.

Timbalan Menteri Perancangan Bandar, Pentadbiran Tanah dan Alam Sekitar Datuk Len Talif Salleh berkata, 104 projek berkenaan melibatkan 2,779 lot dengan premium tanah dan fi berjumlah RM39.7 juta.

“Ini berdasarkan laporan setakat 30 April 2023 yang mana jumlah projek tukar syarat dan pecah bahagi tanah atau AVTC untuk pelbagai kegunaan seperti kediaman, komersil dan industri yang belum dikeluarkan surat hakmilik di Bahagian Sibu disebabkan MOSA atau MOSRA tidak dimeterai  dan tiada pembayaran premium tanah dan lain-lain fi oleh pemaju projek adalah sebanyak 41 projek yang melibatkan 1,021 lot.

“Jumlah premium yang terlibat dan belum dibayar adalah melebihi RM12 juta manakala jumlah fi yang berkaitan adalah RM43,000,” katanya.

Beliau berkata demikian ketika menjawab pertanyaan Chieng Jin Ek (GPS – Bukit Assek) pada sesi soal jawab Persidangan Hari Kedua Mesyuarat Pertama Bagi Penggal Kedua Dewan Undangan Negeri (DUN) Sarawak Ke-19, hari ini.

Katanya lagi, selain Kuching dan Sibu, Sri Aman turut mengalami isu yang sama iaitu 10 projek 208 lot dengan premium tanah dan fi berjumlah RM541,067; Miri (lapan projek 28 lot dengan premium tanah berjumlah dan fi RM510,964.00); Sarikei (tujuh projek 109 lot dengan premium tanah dan fi berjumlah RM233,424); Limbang (empat projek 20 lot dengan premium tanah dan fi berjumlah RM189,587); Samarahan (tiga projek 56 lot dengan premium tanah dan fi berjumlah RM1 juta).

Selain itu, isu ini turut melibatkan Mukah (dua projek 45 lot dengan premium tanah dan fi berjumlah RM43,280); Serian (dua projek 33 lot dengan premium tanah dan fi berjumlah RM643,867); Kapit (satu projek melibatkan satu lot dengan premium dan fi berjumlah RM6,696) dan Bintulu (satu projek empat lot dengan premium tanah dan fi berjumlah RM528,981) manakala Betong, tidak mencatatkan isu ini.

“Dalam pada itu, untuk DUN Bukit Assek, setakat 30 April 2023, jumlah lot yang telah dikeluarkan Permit Pekerjaan (OP) dan sijil jalan melebihi tiga tahun dan belum dikeluarkan surat hakmilik tanah di kawasan DUN Bukit Assek melibatkan lima projek dengan jumlah keseluruhan 447 lot. Ia melibatkan 333 lot kediaman, 100 lot komersil dan 14 lot industri.

“Bagi projek pembangunan sebelum 2018, pemaju hanya dibenarkan untuk mengemukakan permohonan untuk kelulusan mendepositkan pelan ukur ke Jabatan Tanah dan Survei (JTS) setelah memperolehi OP dan sijil jalan daripada Pihak Berkuasa Tempatan (PBT).

“Namun selaras dengan penambahbaikan proses kerja, bagi projek pembangunan selepas 2018, pemaju dibenarkan untuk mengemukakan permohonan mendepositkan pelan ukur sebelum pengeluaran OP dan sijil jalan,” katanya lagi.

Jelasnya, apabila kelulusan mendepositkan pelan ukur  diperolehi, kelulusan berhubung terma dan syarat-syarat khas bagi pecah bahagi dan tukar syarat tanah atau AVTC akan dikemukakan kepada pemilik atau pemaju.

Pemilik atau pemaju perlu menyempurnakan MOSA atau MOSRA dan membuat pembayaran, premium tanah untuk dipertingkatkan, cukai tanah (jika ada) dan fi yang berkaitan sebelum surat hakmilik tanah dikeluarkan.

Berdasarkan piagam pelanggan jabatan, tempoh selama 56 hari bagi pengeluaran surat hakmilik dapat dilaksanakan daripada tarikh penyerahan MOSA atau MOSRA dan pembayaran premium dan fi berkaitan oleh pemilik atau pemaju kepada JTS.

Justeru, katanya, JTS menuntut kerjasama serta menggesa pemilik dan pemaju untuk mengambil tindakan khususnya berkaitan permeteraian dan pengembalian MOSA atau MOSRA serta menjelaskan segala bayaran yang dikenakan sebelum pengeluaran surat hakmilik tanah dapat dilaksanakan.

Oleh NUR AIN OTSMAN

See author's posts


57 kes demam denggi libatkan empat lokaliti dikesan di kawasan MPP

PADAWAN: Sebanyak 57 kes demam denggi direkodkan di kawasan Majlis Perbandaran Padawan (MPP) yang melibatkan empat lokaliti wabak denggi tahun lalu.

Pengerusi MPP, Ir Lo Khere Chiang berkata, antara kawasan tersebut ialah Stapok Selatan, Taman Everbright, Taman Phoenix dan Kampung Karu.

“Pada tahun lalu juga, sebanyak 16,165 premis telah diperiksa termasuk kedai, premis kediaman dan sekolah. Risalah kesedaran denggi telah diedarkan kepada orang ramai,” katanya dalam sidang media selepas mempengerusikan Mesyuarat MPP 2023 di Ibu Pejabat MPP di sini, hari ini.

Demam denggi adalah penyakit virus berjangkit berbahaya yang disebabkan oleh gigitan nyamuk Aedes.

Penyakit denggi disebarkan melalui gigitan nyamuk Aedes betina yang telah dijangkiti virus denggi. Jangkitan denggi hanya boleh merebak melalui penghantaran darah.

Lo berkata, pihaknya melakukan aktiviti pencegahan termasuk pengasapan di lokasi yang mempunyai indeks Aedes tinggi selepas pemeriksaan.Pengkabusan hanya berkesan untuk membunuh nyamuk dewasa.

“Perkara utama untuk mencegah pembiakan penyakit ini ialah memastikan persekitaran hidup kita bebas daripada tapak atau habitat pembiakan Aedes.

“Kerjasama orang ramai adalah penting untuk menjaga kebersihan persekitaran dan memusnahkan mana-mana tempat pembiakan Aedes yang berpotensi,” katanya lagi.

Beliau turut menasihati orang ramai supaya perlu lebih berhati-hati terutamanya semasa musim hujan dan banjir untuk mengelakkan pengumpulan air bertakung.

Oleh NUR AIN OTSMAN

See author's posts


PRU-15 tidak sesuai diadakan ketika musim banjir

PUTRAJAYA: Pilihan Raya Umum Ke-15 (PRU-15) tidak sesuai diadakan ketika musim banjir kerana banyak faktor perlu diambil kira, kata Menteri Kesihatan Khairy Jamaluddin.

Beliau berkata selain faktor kesihatan, Kementerian Kesihatan (KKM) berpandangan banyak perkara penting perlu diambil kira antaranya aspek tenaga kerja dan keselamatan rakyat pada musim banjir.

“Sebab pertama adalah tenaga kerja kerana banyak tenaga kerja yang diperlukan untuk pilihan raya malah pada bulan monsun pun ramai yang perlu dikerahkan untuk menjaga pusat pemindahan sementara (PPS), jaga keselamatan rakyat dan jaga pemindahan.

“Kedua, dari segi kemudahan… PPS banyak diadakan di sekolah dan ia (sekolah) juga jadi pusat buang undi (bagi pilihan raya),” katanya semasa temu bual Setahun Pencapaian Sebagai Menteri Kesihatan di bangunan KKM di sini semalam.

Khairy juga berkata akan berlaku peningkatan penyakit bawaan air yang memerlukan rawatan daripada pihak KKM dan penyakit lain seperti demam, selesema dan sebagainya akibat keadaan cuaca.

“Maka pandangan KKM memanglah daripada segi kesesuaian diadakan pilihan raya waktu musim banjir ini, tak sesuai,” kata Ahli Parlimen Rembau itu ketika diminta mengulas sama ada PRU-15 sesuai diadakan ketika musim banjir.

Pada 17 Sept lepas, Perdana Menteri Datuk Seri Ismail Sabri Yaakob dilaporkan berkata tarikh pembubaran Parlimen akan diumumkan tidak lama lagi untuk memberi laluan kepada PRU15.

Ditanya sama ada KKM mengemukakan cadangan waktu yang sesuai untuk mengadakan PRU15 kepada kerajaan, Khairy berkata perkara itu ada dibincangkan secara umum namun ia terpulang kepada Perdana Menteri.

Sebelum ini, Jabatan Meteorologi Malaysia (MetMalaysia) meramalkan negara mengalami hujan lebat berterusan mulai pertengahan November yang mendorong kepada banjir besar pada penghujung bulan itu.

MetMalaysia menjangkakan impak cuaca yang dialami lebih signifikan memandangkan monsun timur laut yang aktif pada tempoh itu sekali gus risiko berlaku hujan lebat berterusan dan banjir berskala besar adalah tinggi. – Bernama

See author's posts


Thailand catat 14 kes baharu

BANGKOK: Thailand melaporkan 14 kes baharu jangkitan Covid-19 termasuk 12 warganegaranya yang kembali dari Sudan, menjadikan jumlah keseluruhan 3,216 kes dengan 58 kematian.

Semalam merupakan hari ke-47 berturut-turut tanpa jangkitan tempatan di negara itu dengan tiada kematian dicatat dalam tempoh 24 jam lepas.

Pusat Pentadbiran Situasi Covid-19 (CCSA), dalam satu kenyataan, berkata daripada 12 warga Thailand yang kembali dari Sudan semalam, 11 adalah pelajar berusia antara 19 hingga 31 tahun dan seorang kanak-anak perempuan berusia sembilan tahun.

Dua lagi pesakit baharu ialah seorang warga Thai berusia 31 tahun yang pulang dari Amerika Syarikat dan seorang warga Thai berusia 42 tahun yang tiba dari Bahrain.

Daripada 3,216 kes Covid-19, sejumlah 3,088 pesakit telah pulih dan dibenarkan keluar dari hospital sementara 70 yang lain masih dirawat.

“Sejak 3 April sehingga semalam, sejumlah 55,702 warga Thailand kembali dari luar negara dengan 279 ujian adalah positif  Covid-19,” kata CCSA.

Sementara itu, Thailand akan menubuhkan sebuah pusat untuk membantu merancakkan kembali ekonomi negara yang dilanda pandemik Covid-19.

Timbalan setiausaha agung di Pejabat Perdana Menteri, Kobsak Pootrakool, berkata pusat itu akan berfungsi sama seperti CCSA, yang memberi tumpuan kepada soal kesihatan, tetapi pusat berkenaan akan menangani isu-isu berkaitan ekonomi.

Perdana Menteri, Jeneral Prayuth Chan o-cha akan mempengerusikan pusat pemulihan ekonomi baharu itu, katanya.

Kobsak berkata kerajaan merancang untuk mewujudkan dana 50 bilion baht (100 baht = RM13.63) untuk membantu Perusahaan Kecil dan Sederhana (PKS) yang terkesan akibat pandemik Covid-19 di negara itu.- Bernama

See author's posts


Eratkan kerjasama JKKK, agensi kerajaan

KUCHING: Jawatankuasa Kemajuan dan Keselamatan Kampung (JKKK) perlu mempertingkatkan hubungan kerjasama dengan agensi kerajaan.

Ahli Dewan Undangan Negeri (ADUN) Dr Hazland Abang Hipni berkata, perkara ini penting untuk memastikan keselamatan dan kesejahteraan masyarakat kampung terjamin.

“Sebagai sebuah Pertubuhan Bukan Kerajaan (NGO’s) dan badan penting dalam sesebuah kampung, JKKK berperanan sebagai penggerak kepada permaufakatan dan hubungan baik antara masyarakat dan agensi kerajaan.

“Menerusi hubungan baik ini, keselamatan dan kesejahteraan masyarakat akan terpelihara dengan setiap permasalahan yang berlaku dapat diselesaikan dengan cara baik dan tersusun,” katanya.

Beliau berkata ketika berucap merasmikan Dialog Kampung Bersama Agensi Kerajaan yang diadakan di Hotel UCSI pada Sabtu.

Agensi kerajaan yang terlibat dalam dialog itu ialah Polis Di Raja Malaysia (PDRM), Jabatan Bomba dan Penyelamat Malaysia (JBPM), Agensi Anti Dadah Kebangsaan (AADK), Majlis Bandaraya Kuching Selatan (MBKS), Lembaga Air Kuching dan Lembaga Penjagaan Tanah dan Pembangunan (LCDA).

Mengulas mengenai penganjuran dialog ini, Dr Hazland menyifatkan objektifnya berjaya dicapai dengan adanya sokongan daripada semua JKKK yang terlibat dan agensi kerajaan.

“Banyak isu yang telah dibincangkan secara bersama seperti penagihan dadah, keselamatan, kebersihan, kesejahteraan dan kemajuan kampung.

“Dengan hubungan baik dan kerjasama utuh, setiap isu ini pastinya mempunyai jalan penyelesaian terbaik untuk kebaikan masyarakat bersama,” ujarnya.

Kesempatan itu, beliau turut mengucapkan tahniah dan syabas kepada penganjur JKKK Zon Tabuan Melayu yang telah bertungkus lumus menganjurkan Dialog Kampung Bersama Agensi Kerajaan.

Antara JKKK yang terlibat dalam dialog ini ialah JKKK Kampung Tabuan Dani, Kampung Tabuan Lot, Kampung Tabuan Tengah, Kampung Tabuan Lama, Kampung Tabuan Hilir, Kampung Tabuan Selipar Putus Cemerlang (SPC) dan Kampung Muara Tabuan.

Oleh JEAKQLEYN YACHO

See author's posts


PGA rampas rokok, arak bernilai RM1.3 juta

MIRI : Pasukan Gerakan Am (PGA) merampas rokok dan minuman keras pelbagai jenis dipercayai seludup bernilai lebih RM1.3 juta dalam serbuan ke atas sebuah rumah di Desa Senadin di sini, semalam.

Pegawai Pemerintah Batalion 12 PGA, Superintendan Tan Hiap Seng berkata,serbuan menerusi Ops Libas itu dilakukan oleh sepasukan anggota dari Cawangan Risikan terdiri daripada dua orang pegawai dan lapan anggota pada jam 9 pagi selepas melakukan intipan selama dua jam di rumah tersebut.

Katanya, pemeriksaan yang dilakukan di rumah tersebut menjumpai 2026 kotak bir , 90 kotak arak pelbagai jenis, 6440 karton rokok putih kretek pelbagai jenama dipercayai tanpa cukai kastam disimpan di dalam rumah tersebut.

” Nilai keseluruhan rampasan termasuk cukai dianggarkan berjumlah RM1,343,352.80 dengan nilai minuman keras  sebanyak RM406, 570.00 manakala rokok pula diangarkan berjumlah RM936,782.80.

“Ini adalah rampasan terbesar di Miri setakat ini dan barangan ini dipercayai diseludup masuk ke bandaraya ini menerusi laluan laut,” katanya pada sidang media yang diadakan di Ibu Pejabat Batalion 12 PGA di sini, semalam.

Tan berkata, tiada tangkapan dilakukan berhubung rampasan itu kerana tiada individu yang tampil menuntut barangan tersebut semasa serbuan dilakukan.

Beliau berkata, siasatan awal mendapati rumah tersebut dijadikan tempat penyimpanan sementara barang seludup tersebut sebelum diedarkan ke kedai-kedai di sekitar Senadin, Kuala Baram, Permyjaya dan Lutong di sini.

“Kesemua barang yang dirampas itu diserahkan kepada Ibu Pejabat Polis Daerah (IPD) Miri untuk tindakan lanjut di bawah Seksyen 135 (1) (d) Akta Kastam 1967,” katanya.

Oleh Liong Chai Ling

See author's posts


OACP bendung aktiviti rasuah

KUCHING: Pelan Anti Rasuah Organisasi (OACP) adalah kerangka yang dihasilkan Perbadanan Kemajuan Perusahaan Kayu Sarawak (PUSAKA) bagi membendung aktiviti rasuah dalam tempoh lima tahun akan datang.

Timbalan Ketua Menteri, Datuk Amar Awang Tengah Ali Hasan berkata, menerusi OACP ini, PUSAKA telah mengenal pasti dan memfokuskan tujuh bidang keutamaan yang mempunyai risiko berlakunya rasuah.

“Pelan anti rasuah bagi membendung sebarang kemungkinan aktiviti rasuah di dalam PUSAKA ini telah dihasilkan menerusi bengkel OACP yang berlangsung pada 16 hingga 18 Februari lalu.

“Pelan ini adalah bertepatan dengan usaha PUSAKA ke arah pematuhan Seksyen 17 (A) Liabiliti Korporat yang dikuatkuasakan pada 1 Jun 2020.

“Antara bidang yang diberikan keutamaan itu adalah Perlesenan, Penguatkuasaan Undang-undang, Pengurusan Projek, Pentabiran (Sumber Manusia), Tadbir Urus, Perolehan dan Pengurusan Program,” katanya.

Beliau yang merupakan Pengerusi PUSAKA berkata demikian dalam sebuah sidang media sebelum melancarkan Buku OACP PUSAKA di sebuah hotel terkemuka, di sini, semalam.

Menurut beliau, pelan OACP ini turut membuktikan bahawa PUSAKA mempunyai komitmen yang tinggi dalam mengadakan kawalan terhadap isu rasuah ini secara dalaman.

Jelasnya, pelan OACP ini adalah satu inisiatif mandatori di bawah Strategi 2 Pelan Anti Rasuah Nasional (NACP) dalam membantu mengukuhkan kecekapan penyampaian perkhidmatan sektor awam di negeri ini.

“Menerusi OACP ini, pelaksanaan serta pemantauan aktiviti-aktiviti serta penerapan nilai intergriti dalam sistem penyampaian perkhidmatan dapat dilakukan dengan lebih berkesan dan sistematik.

“Penyediaan pelan strategik seperti ini secara tidak langsung akan dapat meningkatkan lagi kepercayaan orang awam terhadap intergriti sektor awan di negeri ini,” ujarnya lagi.

Sementara itu, Awang Tengah yang juga Menteri Perancangan Bandar dan Sumber Asli berkata, daripada tujuh bidang keutamaan ini, PUSAKA telah menghasilkan tujuh strategi, 10 objektif strategi dan 90 pelan tindakan.

“Pelan OACP yang dihasilkan ini turut merangkumi semua aspek termasuk aspek governans, intergriti dan setiap aktiviti yang dijalankan di dalam organisasi yang terbabit,” jelasnya lagi.

Oleh AKMAL ADIB YUSUP

See author's posts